[pic] | EUROOPA KOMISJON |

Brüssel 31.8.2010

KOM(2010) 459 lõplik

2010/0240 (NLE)

Ettepanek:

NÕUKOGU MÄÄRUS (EL) nr …/2010,

milles käsitletakse Iraani vastu suunatud piiravaid meetmeid ja millega tunnistatakse kehtetuks määrus (EÜ) nr 423/2007

(esitanud komisjon ja ELi välisasjade ja julgeolekupoliitika kõrge esindaja)

SELETUSKIRI

1. 26. juulil 2010 kiitis nõukogu heaks otsuse 2010/413/ÜVJP, milles kinnitati Iraani vastu suunatud piiravad meetmed, mida on võetud alates 2007. aastast, ning millega kehtestati täiendavad piiravad meetmed, mis tulenevad ÜRO Julgeolekunõukogu resolutsioonist 1929 (2010), ja kaasnevad meetmed, nagu seda nõuti Euroopa Ülemkogu 17. juuni 2010. aasta deklaratsioonis.

2. Piiravad meetmed hõlmavad eelkõige täiendavaid piiranguid nii kahesuguse kasutusega kaupade ja tehnoloogiatega kui ka siserepressioonideks kasutada võidava varustusega kauplemisele, piiranguid Iraani nafta- ja gaasitööstuse jaoks olulise varustusega kauplemisele ning sellistesse tööstustesse tehtavate investeeringute piiranguid, piiranguid uraani kaevandamisse ja tuumatööstusse tehtavatele Iraani investeeringutele, piiranguid rahaliste vahendite ülekandmisele Iraani ja sealt välja, piiranguid Iraani pangandussektorile, piiranguid Iraani juurdepääsule ELi kindlustus- ja aktsiaturgudele ning piiranguid teatavate teenuste osutamisele Iraani laevadele ja kaubalennukitele.

3. Nõukogu kehtestab ka täiendavad isikute kategooriad, kelle rahalised vahendid ja majandusressursid külmutatakse, ning teeb tehnilisi muudatusi teatavatesse muudesse kehtivatesse meetmetesse.

4. Kahesuguse kasutusega kaupadega seotud piiravaid meetmeid tuleks laiendada selliselt, et need hõlmaksid kõiki määruse (EÜ) nr 428/2009 I lisas, välja arvatud 5. kategoorias loetletud kaupu ja tehnoloogiaid. 5. kategoorias loetletud kaupade ja tehnoloogiate suhtes praegu kohaldatavaid piiranguid tuleks kohaldada ka edaspidi. Teatavad kaubad ja tehnoloogiad, mille ekspordiks oli määruse (EÜ) nr 423/2007 artikli 3 kohaselt vaja luba, on asjakohane keelata.

5. Selleks et majandustegevuses osalejad ja tolliasutused saaksid piiravaid meetmeid tõhusalt rakendada, tuleks esitada nafta- ja gaasisektori jaoks oluliste kaupade ja tehnoloogiate loetelu. Täiendav ettepanek kavandatud määruse artiklis 8 viidatud nafta- ja maagaasitööstuse jaoks olulise varustuse ja oluliste tehnoloogiate loetelu kohta esitatakse eraldi kaaskirjas.

6. Selleks et piirangud nafta- ja gaasisektorisse tehtavatele investeeringutele oleksid tõhusad, peaksid need hõlmama teatavaid olulisi tegevussuundi, näiteks nafta ja gaasi edastamist, ning neid tuleks kohaldada nii nafta- ja gaasisektori ühisettevõtjate kui ka muud liiki ühingute ja koostöövormide suhtes.

7. Tõhusad piirangud ELi tehtavatele Iraani investeeringutele eeldavad meetmeid, millega keelatakse ELi jurisdiktsiooni all olevatel juriidilistel ja füüsilistel isikutel, üksustel ning asutustel selliseid investeeringuid võimaldada ja lubada.

8. Seega on vajalik muuta ja täiendada 19. aprilli 2007. aasta määrust (EÜ) nr 423/2007, mis käsitleb Iraani vastu suunatud piiravaid meetmeid. Selguse huvides teevad komisjon ning ELi välisasjade ja julgeolekupoliitika kõrge esindaja ettepaneku asendada nimetatud määrus uue konsolideeritud määrusega.

9. 2010/0240 (NLE)

Ettepanek:

NÕUKOGU MÄÄRUS (EL) nr …/2010,

milles käsitletakse Iraani vastu suunatud piiravaid meetmeid ja millega tunnistatakse kehtetuks määrus (EÜ) nr 423/2007

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 215,

võttes arvesse nõukogu 26. juuli 2010. aasta otsust 2010/413/ÜVJP, mis käsitleb Iraani vastu suunatud piiravaid meetmeid ning millega tunnistatakse kehtetuks ühine seisukoht 2007/140/ÜVJP[1],

võttes arvesse ELi välisasjade ja julgeolekupoliitika kõrge esindaja ning komisjoni ühist ettepanekut

ning arvestades järgmist:

10. 26. juulil 2010 kiitis nõukogu heaks otsuse 2010/413/ÜVJP, milles kinnitati Iraani Islamivabariigi (edaspidi „Iraan”) vastu suunatud piiravad meetmed, mida on võetud alates 2007. aastast, ning millega kehtestati täiendavad piiravad meetmed, mis tulenevad ÜRO Julgeolekunõukogu resolutsioonist 1929 (2010), ja kaasnevad meetmed, nagu seda nõuti Euroopa Ülemkogu 17. juuni 2010. aasta deklaratsioonis.

11. Piiravad meetmed hõlmavad eelkõige täiendavaid piiranguid nii kahesuguse kasutusega kaupade ja tehnoloogiatega kui ka siserepressioonideks kasutada võidava varustusega kauplemisele, piiranguid Iraani nafta- ja gaasitööstuse jaoks olulise varustusega ja oluliste tehnoloogiatega kauplemisele ning sellistesse tööstustesse tehtavate investeeringute piiranguid, piiranguid uraani kaevandamisse ja tuumatööstusse tehtavatele Iraani investeeringutele, piiranguid rahaliste vahendite ülekandmisele Iraani ja sealt välja, piiranguid Iraani pangandussektorile, piiranguid Iraani juurdepääsule ELi kindlustus- ja aktsiaturgudele ning piiranguid teatavate teenuste osutamisele Iraani laevadele ja kaubalennukitele.

12. Nõukogu kehtestab ka täiendavad isikute kategooriad, kelle rahalised vahendid ja majandusressursid külmutatakse, ning teeb tehnilisi muudatusi teatavatesse muudesse kehtivatesse meetmetesse.

13. Kohustus külmutada loetelusse kantud ettevõtja Islamic Republic of Iran Shipping Lines (IRISL) üksuste majandusressursid ei eelda sellistele üksustele kuuluvate laevade, nendega veetava ja kolmandatele isikutele kuuluva veose ega selliste üksuste värvatud meeskonna arestimist ja kinnipidamist.

14. Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks ELis vaja ELi tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt.

15. 19. aprilli 2007. aasta määrusega (EÜ) nr 423/2007 (mis käsitleb Iraani vastu suunatud piiravaid meetmeid,[2] mida on muudetud) kehtestatakse ELi piiravad meetmed, mis lähevad kaugemale ühisest seisukohast 2007/140/ÜVJP[3] (mida on muudetud). Selguse huvides tuleks määrus (EÜ) nr 423/2007 tervikuna kehtetuks tunnistada ja asendada käesoleva määrusega.

16. Kahesuguse kasutusega kaupadega seotud läbivaadatud piiravad meetmed peaksid hõlmama kõiki määruse (EÜ) nr 428/2009 I lisas loetletud kaupu ja tehnoloogiaid, välja arvatud teatavad 5. kategoorias loetletud tooted. Piiranguid, mida kohaldatakse praegu 5. kategoorias loetletud tuuma- ja raketitehnoloogiatega seotud kaupade suhtes, tuleks kohaldada ka edaspidi. Lisaks on asjakohane keelata teatavad kaubad ja tehnoloogiad, mille ekspordiks oli määruse (EÜ) nr 423/2007 artikli 3 kohaselt vaja luba.

17. Selleks et majandustegevuses osalejad ja tolliasutused saaksid piiravaid meetmeid tõhusalt rakendada, tuleks esitada nafta- ja gaasisektori jaoks oluliste kaupade ja tehnoloogiate loetelu.

18. Selleks et piirangud nafta- ja gaasisektorisse tehtavatele investeeringutele oleksid tõhusad, peaksid need hõlmama teatavaid olulisi tegevussuundi, näiteks nafta ja gaasi edastamist, ning neid tuleks kohaldada nii nafta- ja gaasisektori ühisettevõtjate kui ka muud liiki ühingute ja koostöövormide suhtes.

19. Tõhusad piirangud ELi tehtavatele Iraani investeeringutele eeldavad meetmeid, millega keelatakse ELi jurisdiktsiooni all olevatel juriidilistel ja füüsilistel isikutel, üksustel ning asutustel selliseid investeeringuid võimaldada ja lubada.

20. Selleks et tagada kooskõla Euroopa Parlamendi ja nõukogu 26. oktoobri 2005. aasta direktiiviga 2005/60/EÜ (rahandussüsteemi rahapesu ja terrorismi rahastamise eesmärgil kasutamise vältimise kohta)[4], järgitakse käesolevas määruses mõistete „finantseerimisasutus” ja „krediidiasutuse” puhul nimetatud direktiivis sätestatud määratlust.

21. Käesolevas määruses austatakse põhiõigusi ja järgitakse iseäranis Euroopa Liidu põhiõiguste hartas tunnustatud põhimõtteid, eelkõige õigust tõhusale õiguskaitsevahendile ja õiglasele kohtulikule arutamisele, õigust omandile ning õigust isikuandmete kaitsele. Käesolevat määrust tuleks kohaldada kooskõlas nimetatud õiguste ja põhimõtetega.

22. Otsusega 2010/413/ÜVJP on ette nähtud läbivaatamise kord, mida järgitakse juriidilise ja füüsilise isiku, üksuse ning asutuse kandmisel otsuse I või II lisasse. Rahaliste vahendite ja majandusressursside külmutamiseks kohaldatavad käesoleva määruse kohased loetellu kandmise menetlused ei tohiks dubleerida osutatud menetlusi.

23. Käesoleva määruse rakendamiseks ja ELis maksimaalse õiguskindluse saavutamiseks tuleks avalikustada nende füüsiliste ja juriidiliste isikute, üksuste ning asutuste nimed ning muud asjakohased andmed, kelle rahalised vahendid ja majandusressursid tuleb käesoleva määruse kohaselt külmutada. Füüsiliste isikute isikuandmete töötlemisel käesoleva määruse alusel tuleks järgida Euroopa Parlamendi ja nõukogu 18. detsembri 2000. aasta määrust (EÜ) nr 45/2001 (üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta[5]) ning Euroopa Parlamendi ja nõukogu 24. oktoobri 1995. aasta direktiivi 95/46/EÜ (üksikisikute kaitse kohta isikuandmete töötlemisel ja selliste andmete vaba liikumise kohta[6]).

24. Käesolevas määruses sätestatud meetmete tõhususe tagamiseks peaks määrus jõustuma selle avaldamise päeval,

ON VASTU VÕTNUD KÄESOLEVA MÄÄRUSE:

I peatükk Mõisted

Artikkel 1

Käesolevas määruses kasutatakse järgmisi mõisteid:

a) finantseerimis- ja krediidiasutuse „filiaal” – tegevuskoht, mis on vastavalt finantseerimis- või krediidiasutuse juriidiliselt sõltuv osa ja kus tehakse otseselt kõiki või teatavaid finantseerimis- või krediidiasutuse tegevusele omaseid tehinguid;

b) „vahendusteenused” – selliste isikute, üksuste ja partnerluste tegevus, kes tegutsevad vahendajatena kaupade ja tehnoloogiate ostmisel, müümisel või üleandmise korraldamisel või peavad läbirääkimisi või korraldavad tehinguid, mis hõlmavad kaupade ja tehnoloogiate üleandmist;

c) „leping või tehing” – mis tahes vormis ning mis tahes õiguse alusel tehtav tehing, mis hõlmab kas ühte või mitut lepingut või samalaadset kohustust samade või eri poolte vahel; mõiste „leping” hõlmab võlakirju, tagatisi ja hüvitisi, eriti finantstagatisi ja -hüvitisi, ning krediite, olenemata sellest, kas need on juriidiliselt iseseisvad või mitte, ning iga kaasnevat tingimust, mis tuleneb tehingust või on sellega seotud;

d) „krediidiasutus” – Euroopa Parlamendi ja nõukogu 14. juuni 2006. aasta direktiivi 2006/48/EÜ (krediidiasutuste asutamise ja tegevuse kohta)[7] artikli 4 lõikes 1 määratletud krediidiasutus, seahulgas tema ELis või väljaspool seda asuvad filiaalid;

e) „ELi tolliterritoorium” – Euroopa Parlamendi ja nõukogu 23. aprilli 2008. aasta määruse (EÜ) nr 450/2008 (millega kehtestatakse ühenduse tolliseadustik)[8] artiklis 3 kindlaks määratud territoorium;

f) „majandusressursid” – varad, nii materiaalsed kui ka immateriaalsed, nii kinnis- kui ka vallasasjad, mis ei ole rahalised vahendid, kuid mida on võimalik kasutada rahaliste vahendite, kaupade ja teenuste hankimiseks;

g) „toornafta ja maagaasi leiukohtade uurimine” – hõlmab toornafta ja maagaasi geoloogilist luuret ning geoloogilisi uuringuid;

h) „finantseerimisasutus”:

i) ettevõtja, mis ei ole krediidiasutus ja mis teostab üht või mitut direktiivi 2006/48/EÜ I lisa punktides 2–12 või punktides 14–15 nimetatud tegevust, sealhulgas valuutavahetusasutused;

ii) kindlustusselts, kes on saanud tegevusloa Euroopa Parlamendi ja nõukogu 5. novembri 2002. aasta direktiivis 2002/83/EÜ (elukindlustuse kohta)[9] sätestatud nõuete kohaselt, kuna ta tegutseb kõnealuse direktiiviga hõlmatud tegevusvaldkondades;

iii) investeerimisühing Euroopa Parlamendi ja nõukogu 21. aprilli 2004. aasta direktiivi 2004/39/EÜ (finantsinstrumentide turgude kohta)[10] artikli 4 lõike 1 punktis 1 määratletud tähenduses;

iv) investeerimisfond, mis turustab oma osakuid või aktsiaid;

v) kindlustusvahendaja Euroopa Parlamendi ja nõukogu 9. detsembri 2002. aasta direktiivi 2002/92/EÜ (kindlustusvahenduse kohta)[11] artikli 2 lõike 5 tähenduses, välja arvatud nimetatud direktiivi artikli 2 lõikes 7 nimetatud kindlustusvahendajad elukindlustuste ja muude investeerimisega seotud teenuste osas;

ning tema ELis või väljaspool seda asuvad filiaalid;

i) „majandusressursside külmutamine” – toimingud, millega tõkestatakse majandusressursside kasutamine rahaliste vahendite, kaupade ja teenuste hankimiseks, sealhulgas neid müües, rentides või neile hüpoteeki seades;

g) „rahaliste vahendite külmutamine” – toimingud, millega tõkestatakse rahaliste vahendite liigutamine, ülekandmine, muutmine, kasutamine, juurdepääs neile ja tehingud nendega, mis võiks kaasa tuua muutusi nende mahus, väärtuses, asukohas, omandilises kuuluvuses, valduses, iseloomus, otstarbes või muid muutusi, mis võimaldaksid kõnealuseid rahalisi vahendeid kasutada, sealhulgas portfelli hallata;

k) „rahalised vahendid” – finantsvarad ja tulud, sealhulgas:

i) sularaha, tšekid, rahalised nõuded, käskvekslid, maksekorraldused ja muud maksevahendid;

ii) hoiused finantseerimis- ja muudes asutustes, kontode saldod, võlad ja võlakohustused;

iii) avalikult ja eraviisiliselt kaubeldavad väärtpaberid ja võlainstrumendid, sealhulgas aktsiad ja osakud, väärtpaberite sertifikaadid, võlakirjad, vekslid, optsioonitunnistused, võlaväärtpaberid ja tuletisväärtpaberite lepingud;

iv) intressid, dividendid ning muu varadelt saadud ja neist kogunenud tulu;

v) krediit, tasaarvestusõigus, tagatised, täitmisgarantiid ja muud finantskohustused;

vi) akreditiivid, veokirjad ja ostukirjad;

vii) fondides ja finantsvahendites osalemist tõendavad dokumendid;

l) „kaubad” – hõlmab esemeid, materjale ja seadmeid;

m) „kindlustus” – ühe või mitme isiku poolt tasu eest võetud kohustus maksta riskide realiseerumise korral ühele või mitmele isikule kokkulepitud hüvitist;

n) „investeering”:

i) ettevõtte omandamine või osaluse suurendamine selles, kaasa arvatud ettevõtte täielik omandamine ning osakute ja kasumijaotusega väärtpaberite omandamine;

ii) finantslaen ja krediit;

iii) kokkulepe juriidilise ja füüsilise isiku, üksuse ning asutusega, kes on otsustanud omandada ettevõttes osaluse või oma osalust selles suurendada enda nimel omal kulul ning kes kasutab oma omandiõigust oma äranägemisel;

o) „Iraani õhusõiduk”:

i) Iraanis registreeritud õhusõiduk;

ii) muus riigis registreeritud õhusõiduk, mis kuulub täielikult või osaliselt ühele või mitmele Iraani kodanikule või juriidilisele isikule, üksusele või asutusele, mis on asutatud või moodustatud Iraani õiguse alusel;

iii) muu õhusõiduk, mille on liisinud või muul moel rentinud üks või mitu Iraani kodanikku või juriidilist isikut, üksust või asutust, mis on asutatud või moodustatud Iraani õiguse alusel;

p) „Iraani ettevõte”:

i) juriidiline isik, üksus ja asutus, mis on asutatud või moodustatud Iraani õiguse alusel;

ii) muu juriidiline isik, üksus ja asutus, sealhulgas juriidilise isiku õigusteta ettevõte ja ühing, kelle peamine tegevuskoht või juhatuse asukoht asub Iraanis;

iii) juriidiline isik, üksus ja asutus, mis ei ole asutatud ega moodustatud Iraani õiguse alusel, kuid mis kuulub täielikult või osaliselt ühele või mitmele Iraani kodanikule või ühele või mitmele juriidilisele isikule, üksusele või asutusele, mis on asutatud või moodustatud Iraani õiguse alusel;

q) „Iraani laev”:

i) Iraani lipu all sõitev laev;

ii) muu riigi lipu all sõitev laev, mis kuulub täielikult või osaliselt ühele või mitmele Iraani kodanikule või juriidilisele isikule, üksusele või asutusele, mis on asutatud või moodustatud Iraani õiguse alusel;

iii) muu laev, mille on prahtinud või muul moel rentinud üks või mitu Iraani kodanikku või juriidilist isikut, üksust või asutust, mis on asutatud või moodustatud Iraani õiguse alusel;

r) „Iraanis asuvad isikud, üksused ja asutused”:

i) Iraani riik ja Iraani ametiasutus;

ii) füüsiline isik, kes asub või kelle alaline elukoht on Iraanis;

iii) juriidiline isik, üksus ja asutus, kelle registrijärgne asukoht on Iraanis;

iv) juriidiline isik, üksus ja asutus, kelle tegevust kontrollivad eespool nimetatud isikud või asutused kas otse või kaudselt;

s) „toornafta ja maagaasi tootmine” – hõlmab toornafta ja maagaasi ülekannet;

t) „rafineerimine” – süsivesinike eeltöötlemine, töötlemine ning ettevalmistamine turu jaoks;

u) „edasikindlustus” – tegevus, mis seisneb kindlustusandja või teise edasikindlustusandja poolt ülevõetud riskide vastuvõtmises, ning Lloyd’sina tuntud liikmete ühingu puhul tegevus, mis seisneb Lloyd’si liikme poolt ülevõetud riskide vastuvõtmises muu kindlustus- või edasikindlustusandja poolt peale Lloyd’sina tuntud liikmete ühingu;

v) „sanktsioonide komitee” – ÜRO Julgeolekunõukogu komitee, mis loodi vastavalt ÜRO Julgeolekunõukogu resolutsiooni 1737 (2006) punktile 18;

w) „tehniline abi” – tehniline abi, mis on seotud parandamise, arendamise, tootmise, komplekteerimise, katsetamise, hoolduse ja muude tehniliste teenustega ning mida võib osutada juhendamise, nõustamise, koolituse, oskusteabe ja tööoskuste edastamise ning konsultatsiooniteenuste kaudu, sealhulgas suuline abi;

x) „tehnoloogia” – hõlmab tarkvara;

y) „ELi territoorium” – liikmesriikide territooriumid, sealhulgas nende õhuruum, kus kohaldatakse aluslepingut selles kindlaksmääratud tingimuste alusel;

z) „rahaliste vahendite ülekandmine” – tehing, mille maksja teostab makseteenuse pakkuja kaasabil elektrooniliste vahenditega, et saaja saaks makseteenuse pakkuja kaudu juurdepääsu rahalistele vahenditele, sõltumata sellest, kas maksja ja saaja on üks ja seesama isik. „Maksja”, „saaja” ja „makseteenuse pakkuja” on sama tähendusega kui Euroopa Parlamendi ja nõukogu 15. novembri 2006. aasta määruses (EÜ) nr 1781/2006 raha ülekandmisel edastatava maksjaga seotud teabe kohta[12].

II peatükk Ekspordi- ja impordipiirangud

Artikkel 2

1. Keelatud on:

a) müüa, tarnida, üle anda ja eksportida I ja II lisas loetletud, EList või väljastpoolt ELi pärinevaid kaupu ja tehnoloogiaid otse või kaudselt nii Iraanis asuvale füüsilisele ja juriidilisele isikule, üksusele ja asutusele kui ka Iraani ettevõttele ning Iraanis kasutamiseks;

b) müüa, tarnida, üle anda ja eksportida siserepressioonideks kasutada võidavat III lisas loetletud, EList või väljastpoolt ELi pärinevat varustust otse või kaudselt Iraanis asuvale füüsilisele ja juriidilisele isikule, üksusele ja asutusele ning Iraanis kasutamiseks;

c) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktis a või b nimetatud keelust.

2. I lisas on loetletud kahesuguse kasutusega kaubad ja tehnoloogiad, nagu need on kindlaks määratud 5. mai 2009. aasta määrusega (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks)[13], välja arvatud nimetatud määruse I lisa 5. kategoorias kindlaks määratud kaubad ja tehnoloogiad, mis ei ole kantud tuumatarneriikide grupi ja raketitehnoloogia kontrollrežiimi loenditesse.

3. II lisas on loetletud muud kaubad ja tehnoloogiad, mis võivad kaasa aidata Iraani tegevusele seoses uraani rikastamise, ümbertöötlemise või raske veega, tuumarelva kandesüsteemide väljatöötamisele või muude Rahvusvahelisele Aatomienergiaagentuurile (edaspidi „IAEA”) muret tekitavate või IAEA poolt lahendust vajavaks tunnistatud küsimustega seotud tegevusele, sealhulgas kaubad ja tehnoloogiad, mille on kindlaks määranud ÜRO Julgeolekunõukogu ja sanktsioonide komitee.

4. I ja II lisa ei sisalda kaupu ega tehnoloogiaid, mis on kantud sõjaliste kaupade ühisesse Euroopa Liidu nimekirja[14].

Artikkel 3

1. IV lisas loetletud, EList või väljastpoolt ELi pärinevate kaupade ja tehnoloogiate müümiseks, tarnimiseks, üleandmiseks ja eksportimiseks otse või kaudselt nii Iraanis asuvale füüsilisele ja juriidilisele isikule, üksusele ja asutusele kui ka Iraani ettevõttele ning nende Iraanis kasutamiseks on vaja eelnevat luba.

2. Ekspordiks, mille jaoks on käesoleva artikli kohaselt vaja luba, annavad loa eksportija asukohaliikmesriigi pädevad asutused kooskõlas määruse (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks) artiklis 11 sätestatud üksikasjalike eeskirjadega. Luba kehtib kogu ELis.

3. IV lisa hõlmab I ja II lisas loetlemata kaupu ja tehnoloogiaid, mis võivad kaasa aidata uraani rikastamise, ümbertöötlemise või raske veega seotud tegevusele, tuumarelva kandesüsteemide väljatöötamisele või muude IAEAle muret tekitavate või IAEA poolt lahendust vajavaks tunnistatud küsimustega seotud tegevusele.

4. Eksportijad esitavad pädevale asutusele kõik ekspordiloa taotlemiseks nõutavad asjakohased andmed.

5. Liikmesriikide pädevad asutused, mis on nimetatud V lisas loetletud veebisaitidel, ei anna luba IV lisas loetletud kaupade ja tehnoloogiate müügiks, tarnimiseks, üleandmiseks ega ekspordiks, kui nad otsustavad, et nende müük, tarne, üleandmine või eksport aitaks kaasa ühele järgmistest tegevustest:

a) Iraani tegevus seoses uraani rikastamise, ümbertöötlemise või raske veega;

b) tuumarelva kandesüsteemide väljatöötamine Iraanis;

c) muude IAEAle muret tekitavate või IAEA poolt lahendust vajavaks tunnistatud küsimustega seotud tegevus Iraanis;

d) toornafta ja maagaasi leiukohtade uurimine, toornafta ja maagaasi tootmine, rafineerimine või maagaasi veeldamine Iraani ettevõtte poolt.

6. Lõikes 5 sätestatud tingimuste kohaselt võivad V lisas loetletud veebisaitidel nimetatud liikmesriikide pädevad asutused nende poolt juba välja antud ekspordiloa tühistada, peatada või kehtetuks tunnistada või seda muuta.

7. Kui loa andmisest vastavalt lõikele 5 keeldutakse, luba tühistatakse, peatatakse, tunnistatakse kehtetuks või seda piiratakse oluliselt, teatab asjaomane liikmesriik sellest teistele liikmesriikidele ja komisjonile ning vahetab nendega asjakohast teavet, järgides nõukogu 13. märtsi 1997. aasta määruse (EÜ) nr 515/97 (liikmesriikide haldusasutuste vastastikusest abist ning haldusasutuste ja komisjoni vahelisest koostööst tolli- ja põllumajandusküsimusi käsitlevate õigusaktide nõutava kohaldamise tagamiseks)[15] sätteid sellise teabe konfidentsiaalsuse kohta.

8. Enne seda, kui liikmesriik annab välja ekspordiloa, mille väljaandmisest teine liikmesriik on vastavalt lõikele 5 põhimõtteliselt identse tehingu puhul keeldunud ning nimetatud keeldumine veel kehtib, konsulteerib ta liikmesriigiga, kes on vastavalt lõigetes 6 ja 7 ettenähtud korrale loa andmisest keeldunud. Kui asjaomane liikmesriik otsustab pärast sellist konsulteerimist loa siiski anda, teavitab ta sellest teisi liikmesriike ja komisjoni ning esitab kogu asjakohase teabe, millel otsus põhineb.

Artikkel 4

Keelatud on osta, importida ja transportida Iraanist I, II ja III lisas loetletud kaupu ja tehnoloogiaid, olenemata sellest, kas need pärinevad Iraanist või mitte.

Artikkel 5

1. Keelatud on:

a) osutada Iraanis asuvale füüsilisele ja juriidilisele isikule, üksusele ja asutusele ning Iraanis kasutamiseks otseselt või kaudselt tehnilist abi seoses sõjaliste kaupade ühises Euroopa Liidu nimekirjas loetletud kaupade ja tehnoloogiatega ning seoses selles nimekirjas loetletud kaupade tarnimise, tootmise, hoolduse ja kasutamisega;

b) osutada Iraanis asuvale füüsilisele ja juriidilisele isikule, üksusele ja asutusele ning Iraanis kasutamiseks otseselt või kaudselt tehnilist abi ning vahendusteenuseid seoses I ja II lisas loetletud kaupade ja tehnoloogiatega ning seoses I ja II lisas loetletud kaupade tarnimise, tootmise, hoolduse ja kasutamisega;

c) osutada Iraanis asuvale füüsilisele ja juriidilisele isikule, üksusele ja asutusele ning Iraanis kasutamiseks otseselt või kaudselt tehnilist abi ning vahendusteenuseid seoses siserepressioonideks kasutada võidava III lisas loetletud varustusega;

d) otseselt või kaudselt rahastada Iraanis asuvat füüsilist ja juriidilist isikut, üksust ja asutust ning anda talle ja Iraanis kasutamiseks otseselt või kaudselt finantsabi, pidades sealhulgas silmas toetusi, laenusid ja ekspordikrediidikindlustust, seoses sõjaliste kaupade ühises Euroopa Liidu nimekirjas ning I, II ja III lisas loetletud kaupade ja tehnoloogiatega nende toodete müügiks, tarnimiseks, üleandmiseks ja eksportimiseks ning sellega kaasneva tehnilise abi osutamiseks;

e) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktides a–d nimetatud keeldudest.

2. Järgmise tegevuse puhul on vaja asjaomase liikmesriigi pädeva asutuse luba:

a) IV lisas loetletud kaupade ja tehnoloogiatega ning nendega varustamise, nende tootmise, hoolduse ja kasutamisega seotud tehnilise abi ja vahendusteenuste otsene või kaudne osutamine Iraanis asuvatele isikutele, üksustele ja asutustele ning Iraanis kasutamiseks;

b) IV lisas loetletud kaupade ja tehnoloogiatega seotud rahastamine ning rahalise abi, sealhulgas eelkõige toetuste, laenude ja ekspordikrediidikindlustuste andmine nimetatud toodete müümiseks, tarnimiseks, üleandmiseks ja ekspordiks ning nendega seotud tehnilise abi otseseks või kaudseks osutamiseks Iraanis asuvatele isikutele, üksustele ja asutustele ning Iraanis kasutamiseks.

3. V lisas loetletud veebisaitidel nimetatud liikmesriikide pädevad asutused ei anna luba lõikes 2 viidatud tehinguteks, kui nad otsustavad, et kõnealune tehing aitaks kaasa ühele järgmistest tegevustest:

a) Iraani tegevus seoses uraani rikastamise, ümbertöötlemise või raske veega;

b) tuumarelva kandesüsteemide väljatöötamine Iraanis;

c) muude IAEAle muret tekitavate või IAEA poolt lahendust vajavaks tunnistatud küsimustega seotud tegevus Iraanis;

d) toornafta ja maagaasi leiukohtade uurimine, toornafta ja maagaasi tootmine, rafineerimine või maagaasi veeldamine Iraani ettevõtte poolt.

Artikkel 6

Artikli 2 lõike 1 punkti a ei kohaldata I lisa B osas loetletud kaupade suhtes, kui neid müüakse, tarnitakse, antakse üle ja eksporditakse Iraani või Iraanis kasutamiseks seoses Iraani kergvee tuumareaktoriga, mille ehitus algas enne 2006. aasta detsembrit.

Artikkel 7

1. V lisas loetletud veebisaitidel nimetatud liikmesriikide pädevad asutused võivad anda neile sobivatel tingimustel loa artikli 2 lõikes 1 nimetatud kaupade ja tehnoloogiatega ning artikli 5 lõikes 1 nimetatud abi ja vahendusteenustega seotud tehinguteks, kui on täidetud järgmised tingimused:

a) kaupade ja tehnoloogiate tarneleping või abi osutamist käsitlev leping sisaldab asjakohaseid lõppkasutaja tagatisi;

b) Iraan on kohustunud kõnealuseid kaupu ja tehnoloogiaid ning vajaduse korral kõnealust abi mitte kasutama tuumarelva leviku tõkestamise seisukohast ohtlikus tuumaenergiaalases tegevuses või tuumarelva kandesüsteemide väljatöötamisel;

c) kui tehing hõlmab kaupu ja tehnoloogiaid, mis sisalduvad tuumatarneriikide grupi ja raketitehnoloogia kontrollrežiimi loendites, on sanktsioonide komitee otsustanud eelnevalt ja iga üksikjuhtumi korral eraldi, et kõnealune tehing ei aita kindlasti kaasa tuumarelva leviku tõkestamise seisukohast ohtlikku tuumaenergiaalast tegevust toetavate tehnoloogiate ega tuumarelva kandesüsteemide väljatöötamisele Iraanis;

d) kui asjaomaseid kaupu ja tehnoloogiaid saab pidada nafta- ja maagaasitööstuse jaoks oluliseks varustuseks ja olulisteks tehnoloogiateks, ei peeta lõppkasutajat ettevõtteks, kes uurib toornafta ja maagaasi leiukohti, toodab toornaftat ja maagaasi, rafineerib või veeldab maagaasi, nagu sellele on osutatud artikli 8 lõikes 1.

2. Asjaomane liikmesriik peab oma otsusest lükata loa taotlus tagasi teavitama teisi liikmesriike ja komisjoni.

Artikkel 8

1. VI lisas loetletud kaupu ja tehnoloogiaid on keelatud müüa, tarnida, üle anda ja eksportida otse või kaudselt nii Iraanis asuvale füüsilisele ja juriidilisele isikule, üksusele ja asutusele kui ka Iraani ettevõttele ning Iraanis kasutamiseks, kui asjaomane isik, üksus, asutus või ettevõte tegutseb järgmises valdkonnas:

a) toornafta ja maagaasi leiukohtade uurimine;

b) toornafta ja maagaasi tootmine;

c) rafineerimine;

d) maagaasi veeldamine.

2. VI lisa sisaldab lõikes 1 osutatud tööstusharudes kasutatavat olulist varustust ja tehnoloogiat. VI lisa ei sisalda sõjaliste kaupade ühises Euroopa Liidu nimekirjas ning I ja II lisas loetletud tooteid.

3. Ettevõtteks, kes toodab teatavaid kaupu või tegutseb teatavas valdkonnas, peetakse ka ettevõtet, kes kavatseb hakata tootma asjaomaseid tooteid või tegutsema asjaomases valdkonnas.

Artikkel 9

Keelatud on:

a) osutada nii Iraanis asuvale füüsilisele ja juriidilisele isikule, üksusele ja asutusele kui ka Iraani ettevõttele ning Iraanis kasutamiseks otseselt või kaudselt tehnilist abi ning vahendusteenuseid seoses VI lisas loetletud kaupade ja tehnoloogiatega ning seoses VI lisas loetletud kaupade tarnimise, tootmise, hoolduse ja kasutamisega, kui asjaomane isik, üksus, asutus või ettevõte tegutseb järgmises valdkonnas:

i) toornafta ja maagaasi leiukohtade uurimine;

ii) toornafta ja maagaasi tootmine;

iii) rafineerimine;

iv) maagaasi veeldamine;

b) otseselt või kaudselt rahastada nii Iraanis asuvat füüsilist ja juriidilist isikut, üksust ja asutust kui ka Iraani ettevõtet ning anda talle ja Iraanis kasutamiseks finantsabi, kui asjaomane isik, üksus, asutus või ettevõte tegutseb vähemalt ühes punktis a nimetatud valdkonnas;

c) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktides a ja b nimetatud keeldudest.

Artikkel 10

1. Artikli 8 lõikes 1 ja artiklis 9 sätestatud keeldu ei kohaldata:

a) artikli 8 lõikes 1 sätestatud tingimuse täitmise korral tehingu suhtes, mis tehakse enne 26. juulit 2010 sõlmitud kaubanduslepingu alusel või enne 26. juulit sõlmitud lepingu või kokkuleppe alusel, mis on seotud enne 26. juulit 2010. aastal Iraani tehtud investeeringutega;

b) artiklis 9 sätestatud tingimuste täitmise korral abi suhtes, mida osutatakse lepingu või kokkuleppe alusel, mis on sõlmitud enne 26. juulit 2010 ja mis on seotud enne 26. juulit 2010. aastal Iraani tehtud investeeringutega;

kui on täidetud punktides c ja d sätestatud tingimused:

c) juriidiline või füüsiline isik, üksus või asutus, kes soovib teha tehingut või osutada abi, on teatanud tehingust või abist ühele liikmesriigi pädevale asutusele, mis on nimetatud V lisas loetletud veebisaitidel;

d) teate saanud pädev asutus ei ole taotlejale 15 tööpäeva jooksul teatanud, et ta ei pea punktis a või b osutatud tingimust täidetuks.

2. VI lisas loetletud kaupade ja tehnoloogiate müümisest, tarnimisest, üleandmisest ja eksportimisest ning sellega seotud vahendusteenuste ja abi osutamisest Iraanile ja Iraani ettevõttele ning nende rahastamisest teatatakse ühele liikmesriigi pädevale asutusele, mis on nimetatud V lisas loetletud veebisaitidel, kui asjaomane isik, üksus, asutus või ettevõte ei tegutse vähemalt ühes artikli 8 lõikes 1 osutatud valdkonnas.

Tehingu toimumisest, teenuste ja abi osutamisest ning rahastamisest teatatakse vähemalt 15 tööpäeva ette. Kui teate saanud pädev asutus teatab 15 tööpäeva jooksul, et peab kõnealust tegevust artikli 8 lõike 1 või artikli 9 kohaselt keelatuks, on see keelatud.

III peatükkInvesteerimispiirangud

Artikkel 11

1. Keelatud on:

a) investeerida Iraani ettevõttesse, kes toodab sõjaliste kaupade ühises Euroopa Liidu nimekirjas või I või II lisas loetletud kaupu ja tehnoloogiaid;

b) investeerida Iraani ettevõttesse, kes toodab siserepressioonideks kasutada võidavat III lisas loetletud varustust;

c) investeerida Iraani ettevõttesse, kes uurib toornafta ja maagaasi leiukohti, toodab toornaftat ja maagaasi, rafineerib süsivesinikke ning veeldab maagaasi;

d) moodustada Iraani ettevõttega, kes uurib toornafta ja maagaasi leiukohti, toodab toornaftat ja maagaasi, rafineerib süsivesinikke või veeldab maagaasi, ühisettevõtja, korporatsioon, juriidilise isiku õigusteta ühing või muu koostöövorm;

e) püüda koonduda ja koonduda nõukogu 20. jaanuari 2004. aasta määruse (EÜ) nr 139/2004 (kontrolli kehtestamise kohta ettevõtjate koondumiste üle)[16] artikli 3 tähenduses punktis c osutatud Iraani ettevõttega;

f) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktides a–e nimetatud keeldudest.

2. Lõike 1 punktis d osutatud koostöö sisaldab järgmist:

a) koostöö ning investeerimiskulude jagamine ettevõtte ja äriühinguga, kes tegutseb Iraani territooriumil nafta- ja gaasisektoris, sõltumata sellest, kas ta on iseseisev juriidiline isik või mitte, seoses nafta ja gaasi ning nende teisendtoodete rahvusvahelisele turule tarnimiseks loodud integreeritud või hallatud turustusahelaga;

b) tooraine rafineerimiseks, eeltöötlemiseks ja muul viisil töötlemiseks ning Iraani territooriumil torujuhtme kaudu nafta- ja gaasisektori toodete transportimiseks tehtav koostöö ettevõtte ja äriühinguga, kes tegutseb Iraani territooriumil nafta- ja gaasisektoris, sõltumata sellest, kas ta on iseseisev juriidiline isik või mitte;

c) nafta ja gaasi ülekandevõimsuse suurendamiseks tehtavate investeeringute hõlbustamiseks ning nafta ja gaasi ülekandevõimsuse kasutamise optimeerimiseks tehtav koostöö ettevõtte ja äriühinguga, kes tegutseb Iraani territooriumil nafta- ja gaasisektoris, sõltumata sellest, kas ta on iseseisev juriidiline isik või mitte;

d) koostöö juriidilise isiku, üksuse ja asutusega, et hõlbustada investeeringuid veeldatud maagaasi hoidlatesse, mis asuvad Iraani territooriumil või on sellega otseselt või kaudselt seotud.

3. Ettevõtteks, kes toodab teatavaid kaupu või tegutseb teatavas valdkonnas, peetakse ka ettevõtet, kes kavatseb hakata tootma asjaomaseid tooteid või tegutsema asjaomases valdkonnas.

4. Lõike 1 kohaldamine ei piira kaupade tarnimise ja teenuste osutamise lepingute täitmist, kui need on sõlmitud tavaliste kaubanduslike maksetingimuste alusel, ega nende lepingute täitmisega seotud tavaliste, näiteks ekspordikrediidikindlustusega seotud täiendavate kokkulepete täitmist.

Artikkel 12

1. Selleks et investeerida Iraani ettevõttesse, kes toodab IV lisas loetletud kaupu ja tehnoloogiaid, on vaja asjaomase liikmesriigi pädeva asutuse luba.

2. V lisas loetletud veebisaitidel nimetatud liikmesriikide pädevad asutused ei anna luba lõikes 1 viidatud tehinguks, kui nad otsustavad, et kõnealune tehing aitaks kaasa ühele järgmistest tegevustest:

a) Iraani tegevus seoses uraani rikastamise, ümbertöötlemise või raske veega;

b) tuumarelva kandesüsteemide väljatöötamine Iraanis;

c) muude IAEAle muret tekitavate või IAEA poolt lahendust vajavaks tunnistatud küsimustega seotud tegevus Iraanis;

d) toornafta ja maagaasi leiukohtade uurimine, toornafta ja maagaasi tootmine, rafineerimine või maagaasi veeldamine Iraani ettevõtte poolt.

Artikkel 13

Erandina artikli 11 lõike 1 punktist a võivad V lisas loetletud veebisaitidel nimetatud liikmesriikide pädevad asutused anda neile sobivatel tingimustel loa investeerimiseks, kui on täidetud järgmised tingimused:

a) Iraani ettevõte on seoses asjaomaste kaupade ja tehnoloogiatega kohustunud kohaldama asjakohaseid lõppkasutaja tagatisi;

b) Iraan on kohustunud asjaomaseid kaupu ja tehnoloogiaid mitte kasutama tuumarelva leviku tõkestamise seisukohast ohtlikus tuumaenergiaalases tegevuses ja tuumarelva kandesüsteemide väljatöötamisel;

c) kui on investeeritud Iraani ettevõttesse, kes toodab tuumatarneriikide grupi ja raketitehnoloogia kontrollrežiimi loendites loetletud kaupu ja tehnoloogiaid, on sanktsioonide komitee otsustanud eelnevalt ja iga üksikjuhtumi korral eraldi, et kõnealune tehing ei aita kindlasti kaasa tuumarelva leviku tõkestamise seisukohast ohtlikku tuumaenergiaalast tegevust toetavate tehnoloogiate ega tuumarelva kandesüsteemide väljatöötamisele Iraanis;

d) kui Iraani ettevõtte toodetud kaupu ja tehnoloogiaid saab pidada nafta- ja maagaasitööstuse jaoks oluliseks varustuseks või olulisteks tehnoloogiateks, ei ole lõppkasutaja Iraani ettevõte, kes uurib toornafta ja maagaasi leiukohti, toodab toornaftat ja maagaasi, rafineerib või veeldab maagaasi, nagu sellele on osutatud artikli 8 lõikes 1.

Artikkel 14

Artikli 11 lõike 1 punkti c ei kohaldata Iraani ettevõtte omandamise, selles osaluse suurendamise ega finantslaenu ja krediidi andmise suhtes, kui on täidetud järgmised tingimused:

a) tehing toimub enne 26. juulit 2010 sõlmitud kokkuleppe või lepingu alusel;

b) pädevat asutust on teavitatud asjaomasest kokkuleppest või lepingust ja pädev asutus ei ole kahe kuu jooksul vaidlustanud punktis a osutatud tingimuse täitmist.

Artikkel 15

Keelatud on:

a) kokkuleppe sõlmimisega või muul viisil vastu võtta ja heaks kiita ühe või mitme Iraani ettevõtte ning Iraanis asuva isiku, üksuse ja asutuse investeeringut, mis tehakse ettevõttesse, kes tegutseb järgmises valdkonnas:

i) uraani kaevandamine;

ii) uraani rikastamine ja ümbertöötlemine;

iii) tuumatarneriikide grupi ja raketitehnoloogia kontrollrežiimi loenditesse kantud kaupade ja tehnoloogiate tootmine;

b) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktis a nimetatud keelust.

IV peatükkRahaliste vahendite ja majandusressursside külmutamine

Artikkel 16

1. Külmutatakse kõik rahalised vahendid ja majandusressursid, mis kuuluvad VII lisas loetletud isikutele, üksustele ja asutustele ning mis on nende valduses ja kontrolli all. VII lisasse on kantud ÜRO Julgeolekunõukogu ning sanktsioonide komitee poolt ÜRO Julgeolekunõukogu resolutsiooni 1737 (2006) punktis 12, resolutsiooni 1803 (2008) punktis 7 ning resolutsiooni 1929 (2010) punktides 11, 12 ja 19 kindlaks määratud isikud, üksused ja asutused.

2. Külmutatakse kõik rahalised vahendid ja majandusressursid, mis kuuluvad VIII lisas loetletud isikutele, üksustele ja asutustele ning mis on nende valduses ja kontrolli all. VIII lisasse on kantud VII lisas loetlemata juriidilised ja füüsilised isikud, üksused ja asutused, kes on sinna kantud vastavalt nõukogu otsuse 2010/413/ÜVJP artikli 20 lõike 1 punktile b, kuna

a) osalevad Iraani tuumarelva leviku tõkestamise seisukohast ohtlikus tuumaenergiaalases tegevuses või Iraani tuumarelva kandesüsteemide väljatöötamises, on sellega otseselt seotud või toetavad seda, sealhulgas keelatud kaupade ja tehnoloogiate hankimises osalemise kaudu, või kuuluvad sellisele isikule, üksusele või asutusele või on tema kontrolli all, sealhulgas ebaseaduslike vahendite abil, või tegutsevad tema nimel või tema juhendamisel;

b) on abistanud loetellu kantud isikut, üksust või asutust, et vältida või rikkuda käesolevat määrust või liikmesriigi või kolmanda riigi meetmeid, mis on võetud vastavalt nõukogu otsusele 2010/413/ÜVJP või ÜRO Julgeolekunõukogu resolutsioonile 1737 (2006), 1747 (2007), 1803 (2008) või 1929 (2010);

c) on Islami revolutsioonilises kaardiväes juhtival kohal või juriidilised isikud, üksused või asutused, mis kuuluvad Islami revolutsioonilisele kaardiväele või ühele või mitmele selle juhtival ametikohal olevale liikmele või on nende kontrolli all;

d) on juriidilised isikud, üksused või asutused, mis kuuluvad ettevõtjale Islamic Republic of Iran Shipping Lines või on tema kontrolli all.

3. Rahalisi vahendeid ja majandusressursse ei tehta otseselt ega kaudselt kättesaadavaks VII ja VIII lisas loetletud füüsilistele ja juriidilistele isikutele, üksustele ning asutustele või nende kasuks.

4. Keelatud on teadlikult ja tahtlikult osaleda tegevuses, mille otsene või kaudne eesmärk või tagajärg on kõrvalehoidmine lõigetes 1, 2 ja 3 nimetatud meetmetest.

5. VII ja VIII lisas on esitatud ÜRO Julgeolekunõukogu, sanktsioonide komitee ja nõukogu poolt loetellu kantud isikute, üksuste ja asutuste loetellu kandmise põhjused ning nende loetellu kandmise kuupäev.

6. VII ja VIII lisas on võimaluse korral esitatud piisav teave loetellu kantud füüsiliste isikute kohta nende tuvastamiseks. Selline teave hõlmab järgmist:

a) perekonna- ja eesnimed, sealhulgas varjunimed ja tiitlid;

b) sünniaeg ja -koht;

c) kodakondsus;

d) passi- ja isikutunnistuse number;

e) maksukohustuslase ja sotsiaalkindlustuse number;

f) sugu;

g) aadress või muu teave asukoha kohta;

h) positsioon või amet.

7. VII ja VIII lisa võivad sisaldada ka eespool nimetatud teavet loetellu kantud isikute pereliikmete kohta, tingimusel et nimetatud teave on konkreetsel juhul vajalik üksnes asjaomase füüsilise isiku tuvastamiseks.

Artikkel 17

Erandina artiklist 16 võivad V lisas loetletud veebisaitidel nimetatud liikmesriikide pädevad asutused lubada teatavate külmutatud rahaliste vahendite ja majandusressursside vabastamist järgmistel tingimustel:

a) kohus, haldusorgan või vahekohus on rahaliste vahendite ja majandusressursside suhtes kasutanud kinnipidamisõigust enne kuupäeva, mil artiklis 16 osutatud isik, üksus või asutus on sanktsioonide komitee, ÜRO Julgeolekunõukogu või nõukogu poolt loetellu kantud, või teinud nende kohta enne nimetatud kuupäeva otsuse;

b) rahalisi vahendeid ja majandusressursse kasutatakse ainult kõnealuse kinnipidamisõigusega tagatud ja kõnealuse otsusega tunnustatud nõuete rahuldamiseks selliseid nõudeid omavate isikute õigusi reguleerivate õigusnormidega seatud piires;

c) kõnealusest kinnipidamisõigusest ja otsusest ei saa kasu VII ega VIII lisas loetletud isikud, üksused ja asutused;

d) kinnipidamisõiguse ja otsuse tunnustamine ei ole vastuolus asjaomase liikmesriigi avaliku korraga;

e) artikli 16 lõike 1 kohaldamisel on liikmesriik kinnipidamisõiguse või otsuse sanktsioonide komiteele teatavaks teinud.

Artikkel 18

Erandina artiklist 16 ja tingimusel, et VII või VIII lisas loetletud isik, üksus või asutus teeb makse vastavalt lepingule, kokkuleppele või kohustusele, mis sõlmiti või mis tekkis asjaomasele isikule, üksusele või asutusele enne kuupäeva, mil sanktsioonide komitee, ÜRO Julgeolekunõukogu või nõukogu kõnealuse isiku, üksuse või asutuse loetellu kandis, võivad V lisas loetletud veebisaitidel nimetatud liikmesriikide pädevad asutused anda neile sobivatel tingimustel loa teatavate külmutatud rahaliste vahendite ja majandusressursside vabastamiseks, kui on täidetud järgmised tingimused:

a) asjaomane pädev asutus on kindlaks teinud, et:

i) rahalisi vahendeid ja majandusressursse kasutab VII või VIII lisas loetletud isik, üksus või asutus makseteks;

ii) leping, kokkulepe või kohustus ei aita kaasa I, II, III ega VI lisas loetletud kaupade ja tehnoloogiate tootmisele, müügile, ostmisele, üleandmisele, ekspordile, impordile, transpordile ega kasutamisele;

iii) makse ei ole vastuolus artikli 16 lõikega 3;

b) artikli 16 lõike 1 kohaldamisel on asjaomane liikmesriik teavitanud sanktsioonide komiteed kõnealusest otsusest ja oma kavatsusest anda luba ning sanktsioonide komitee ei ole esitanud selle kohta vastuväiteid kümne tööpäeva jooksul alates teavitamisest;

c) artikli 16 lõike 2 kohaldamisel on asjaomane liikmesriik teavitanud teisi liikmesriike ja komisjoni oma pädeva asutuse kõnealusest otsusest ja oma kavatsusest anda luba vähemalt kaks nädalat enne loa andmist.

Artikkel 19

1. Erandina artiklist 16 võivad V lisas loetletud veebisaitidel nimetatud liikmesriikide pädevad asutused anda neile sobivatel tingimustel loa teatavate külmutatud rahaliste vahendite ja majandusressursside vabastamiseks ning nende kättesaadavaks tegemiseks, kui on täidetud järgmised tingimused:

a) asjaomane pädev asutus on otsustanud, et asjaomased rahalised vahendid ja majandusressursid on:

i) vajalikud VII ja VIII lisas loetletud isikute ja nende ülalpeetavate pereliikmete põhivajaduste rahuldamiseks, sealhulgas toiduainete, üüri või hüpoteegi, ravimite ja ravikulude, maksude, kindlustusmaksete ning kommunaalteenuste eest tasumiseks;

ii) ette nähtud üksnes õigusabiteenustega seotud mõistlike töötasude maksmiseks ja nendest teenustest tulenevate kulude hüvitamiseks või

iii) ette nähtud üksnes tasude või teenustasude maksmiseks külmutatud rahaliste vahendite ja majandusressursside tavapärase haldamise või säilitamise eest;

b) kui luba on seotud VII lisas loetletud isiku, üksuse või asutusega, on asjaomane liikmesriik teavitanud sanktsioonide komiteed kõnealusest otsusest ja oma kavatsusest anda luba ning sanktsioonide komitee ei ole esitanud selle kohta vastuväiteid viie tööpäeva jooksul alates teavitamisest.

2. Erandina artiklist 16 võivad V lisas loetletud veebisaitidel nimetatud liikmesriikide pädevad asutused anda loa teatavate külmutatud rahaliste vahendite ja majandusressursside vabastamiseks ning kättesaadavaks tegemiseks pärast seda, kui nad on kindlaks teinud, et need rahalised vahendid ja majandusressursid on vajalikud erakorraliste kulutuste katmiseks või artiklis 6 viidatud kaupade eest maksmiseks juhul, kui neid hangitakse seoses Iraani kergvee tuumareaktoriga, mille ehitus algas enne 2006. aasta detsembrit, kui on täidetud järgmised tingimused:

a) kui luba on seotud VII lisas loetletud isiku, üksuse või asutusega, on asjaomane liikmesriik teavitanud sanktsioonide komiteed kõnealusest otsusest ja kõnealune komitee on selle heaks kiitnud;

b) kui luba on seotud VIII lisas loetletud isiku, üksuse või asutusega, on asjaomane pädev asutus vähemalt kaks nädalat enne loa andmist teavitanud teiste liikmesriikide pädevaid asutusi ja komisjoni põhjustest, mille alusel ta peab konkreetse loa andmist vajalikuks.

3. Asjaomane liikmesriik teavitab teisi liikmesriike ja komisjoni kõikidest lõigete 1 ja 2 alusel antud lubadest.

Artikkel 20

1. Artikli 16 lõige 3 ei takista finantseerimis- ega krediidiasutustel külmutatud kontode krediteerimist, kui loetellu kantud füüsilise või juriidilise isiku, üksuse või asutuse kontole kantakse üle rahalisi vahendeid, tingimusel et ka kõik neile kontodele lisatavad summad külmutatakse. Finantseerimis- või krediidiasutus peab pädevatele asutustele sellistest ülekannetest viivitamata teatama.

2. Artikli 16 lõiget 3 ei kohaldata külmutatud kontodele lisatud järgmiste summade suhtes:

a) kontode intressid ja muud tulud;

b) maksed, mis tulenevad lepingust, kokkuleppest või kohustusest, mis sõlmiti või tekkis enne kuupäeva, mil sanktsioonide komitee, ÜRO Julgeolekunõukogu või nõukogu artiklis 16 osutatud isiku, üksuse või asutuse loetellu kandis,

tingimusel et kõnealused intressid, muud tulud ja maksed on külmutatud artikli 16 lõikes 1 või 2 sätestatud korras.

3. Käesolevat artiklit ei tohi tõlgendada rahaliste vahendite ülekandmise loana, nagu sellele on viidatud artiklis 21.

V peatükkPiirangud rahaliste vahendite ülekandmisele ja finantsteenustele

Artikkel 21

1. Kui lõigetes 2, 3, 4 ja 6 sätestatud tingimused ei ole täidetud, on keelatud:

a) anda korraldus kanda 10 000 ja enam eurot üle Iraanis asuvale isikule, üksusele ja asutusele;

b) võtta vastu 10 000 ja enam eurot Iraanis asuvalt isikult, üksuselt ja asutuselt;

c) kanda üle Iraanis asuva isiku, üksuse või asutuse poolt saadetud 10 000 ja enam eurot ning kanda selline summa üle Iraanis asuvale isikule, üksusele ja asutusele.

Nimetatud keelde kohaldatakse nii ühekordse ülekande kui ka mitme omavahel seotud ülekande puhul.

2. Lõikes 1 nimetatud keelde ei kohaldata rahaülekande suhtes, mida tehakse toiduainete või meditsiiniseadmete tarnimise või tervishoiuteenuste osutamise eest tasumiseks või humanitaarsetel eesmärkidel, kui rahaülekandest on kirjalikult teatatud ühele liikmesriigi pädevale asutusele, mis on nimetatud V lisas loetletud veebisaitidel.

Rahaülekandest teatab selleks korraldust andev juriidiline või füüsiline isik, üksus või asutus või juhul, kui sellist korraldust andev isik, üksus või asutus ei kuulu artikli 36 kohaldamisalasse, siis juriidiline või füüsiline isik, üksus või asutus, kes saab rahalisi vahendeid või kannab neid üle.

3. Lõikes 1 nimetatud keelde ei kohaldata muude kui lõikes 2 osutatud ülekannete suhtes, mille väärtus on väiksem kui 40 000 eurot, kui rahaülekandeks korraldust andev juriidiline või füüsiline isik, üksus või asutus või juhul, kui sellist korraldust andev isik, üksus või asutus ei kuulu artikli 36 kohaldamisalasse, siis raha üle kandev isik, üksus või asutus on kirjalikult teatanud rahaülekandest ühele liikmesriigi pädevale asutusele, mis on nimetatud V lisas loetletud veebisaitidel.

4. V lisas loetletud veebisaitidel nimetatud liikmesriikide pädevad asutused võivad anda neile sobivatel tingimustel loa 40 000 ja enama euro ülekandmiseks, välja arvatud juhul, kui nad otsustavad, et rahaülekanne, mille jaoks luba taotletakse, aitaks kaasa ühele järgmistest tegevustest:

a) Iraani tegevus seoses uraani rikastamise, ümbertöötlemise või raske veega;

b) tuumarelva kandesüsteemide väljatöötamine Iraanis;

c) muude IAEAle muret tekitavate või IAEA poolt lahendust vajavaks tunnistatud küsimustega seotud tegevus Iraanis;

d) toornafta ja maagaasi leiukohtade uurimine, toornafta ja maagaasi tootmine, rafineerimine või maagaasi veeldamine Iraani ettevõtte poolt.

Luba peetakse antuks juhul, kui pädevale asutusele on esitatud kirjalik loa taotlus ja ta ei ole rahaülekande kohta nelja nädala jooksul vastuväiteid esitanud. Kui vastuväited esitatakse käimasoleva uurimise tõttu, märgib pädev asutus nimetatud põhjuse ja teatab oma otsusest võimalikult kiiresti. Luba peetakse antuks juhul, kui otsusest ei teatata nelja nädala jooksul alates vastuväidete esitamisest.

Asjaomane liikmesriik peab oma otsusest lükata loa taotlus tagasi teavitama teisi liikmesriike ja komisjoni.

5. Liikmesriigid abistavad üksteist vajaduse korral taotluse alusel uurimise eesmärkidel.

6. Lõiget 1 ei kohaldata juhul, kui artikli 17, 18 või 19 kohaselt on antud luba ülekande tegemiseks.

Artikkel 22

1. IX lisas loetletud, Iraanis asuvate krediidi- ja finantseerimisasutuste filiaalid ja tütarettevõtjad, mis kuuluvad artikli 36 kohaldamisalasse, teatavad asutamiskoha liikmesriigi pädevale asutusele, mis on nimetatud V lisas loetletud veebisaitidel, igast tehtud rahaülekandest ja kõikidest saadud rahalistest vahenditest, sealhulgas tehingupoolte nimed, ülekande summad ning ülekande kuupäev, viie tööpäeva jooksul alates ülekande tegemisest või rahaliste vahendite saamisest. Võimaluse korral tuleb teates täpsustada ülekande iseloom ja vajaduse korral ülekandega seotud kaupade iseloom ning esitada eelkõige teave selle kohta, kas kaubad kuuluvad käesoleva määruse I, II, III, IV või VI lisa kohaldamisalasse, ning kui nende eksportimiseks on vaja ekspordiluba, märkida selle number.

2. Teabevahetuse korra kohaselt edastavad teate saanud pädevad asutused asjaomased andmed vajaduse korral viivitamata teise tehingupoole asutamiskoha liikmesriigi pädevatele asutustele, et vältida ülekandeid, mis võiksid kaasa aidata tuumarelva leviku tõkestamise seisukohast ohtlikule tuumaenergiaalasele tegevusele või tuumarelva kandesüsteemide väljatöötamisele.

Artikkel 23

1. Artikli 36 kohaldamisalasse kuuluvad krediidi- ja finantseerimisasutused täidavad oma tegevuses, mis on seotud lõikes 2 viidatud krediidi- ja finantseerimisasutustega, ning vältimaks, et see tegevus aitab kaasa tuumarelva leviku tõkestamise seisukohast ohtlikule tuumaenergiaalasele tegevusele või tuumarelva kandesüsteemide väljatöötamisele, järgmisi nõudeid:

a) jälgivad pidevalt kontode kasutamist, sealhulgas oma kliendikontrolli programmide abil ning tulenevalt võetud kohustustest, mis on seotud rahapesu ja terrorismi rahastamisega;

b) nõuavad, et maksekorralduse andmeväljad, mis on seotud makse algataja ja makse saajaga, oleksid täidetud, ning nimetatud teabe esitamata jätmisel keelduvad tehingu tegemisest;

c) säilitavad kõik tehingutega seotud andmed viie aasta jooksul ja teevad need riiklikele asutustele nende taotluse korral kättesaadavaks;

d) kui on kahtlus või põhjendatud alus kahtlustada, et rahalised vahendid on seotud tuumarelva leviku rahastamisega, teatavad oma kahtlusest kiiresti asjaomase liikmesriigi rahapesu andmebüroole või muule pädevale asutusele, kes on nimetatud V lisas loetletud veebisaitidel, ilma et see piiraks artiklite 5 ja 16 kohaldamist. Rahapesu andmebüroo või muu pädev asutus tegutseb riikliku keskusena, kes saab ja analüüsib kahtlasi tehinguid käsitlevaid teateid seoses tuumarelva leviku võimaliku rahastamisega. Rahapesu andmebürool või muul pädeval asutusel on otsene või kaudne ning õigeaegne juurdepääs finants-, haldus- ja õiguskaitseteabele, mida ta vajab oma ülesannete nõuetekohaseks täitmiseks, sealhulgas kahtlasi tehinguid käsitlevate teadete analüüsimiseks.

Eespool esitatud nõuded krediidi- ja finantseerimisasutustele kehtivad lisaks määrusest (EÜ) nr 1781/2006[17] ja direktiivi 2005/60/EÜ rakendamisest tulenevatele kohustustele.

2. Lõikes 1 sätestatud meetmeid kohaldatakse krediidi- ja finantseerimisasutuste suhtes nende tegevuses:

a) Iraanis asuvate krediidi- ja finantseerimisasutustega;

b) IX lisas loetletud, Iraanis asuvate krediidi- ja finantseerimisasutuste filiaalide ja tütarettevõtjatega, mis kuuluvad artikli 36 kohaldamisalasse;

c) IX lisas loetletud, Iraanis asuvate krediidi- ja finantseerimisasutuste filiaalide ja tütarettevõtjatega, mis ei kuulu artikli 36 kohaldamisalasse;

d) IX lisas loetletud krediidi- ja finantseerimisasutustega, mille asukoht ei ole Iraanis ja mis ei kuulu artikli 36 kohaldamisalasse, kuid mis on Iraanis asuvate isikute või üksuste kontrolli all.

Artikkel 24

1. Artikli 36 reguleerimisalasse kuuluval krediidi- ja finantseerimisasutusel on keelatud:

a) avada pangakonto Iraanis asuvas krediidi- ja finantseerimisasutuses, sealhulgas Iraani keskpangas, ning IX lisas nimetatud krediidi- ja finantseerimisasutuse filiaalis ja tütarettevõtjas;

b) luua korrespondentpangasuhe Iraanis asuva krediidi- ja finantseerimisasutuse, sealhulgas Iraani keskpanga ning IX lisas nimetatud krediidi- ja finantseerimisasutuse filiaali ja tütarettevõtjaga;

c) avada Iraanis esindus ning asutada sinna filiaal ja tütarettevõtja;

d) omandada osalus Iraanis asuvas krediidi- ja finantseerimisasutuses, sealhulgas Iraani keskpangas, ning IX lisas nimetatud krediidi- ja finantseerimisasutuse filiaalis ja tütarettevõtjas ning laiendada selles oma osalust ning omandada muud liiki osalus sellises krediidi- või finantseerimisasutuses;

e) luua ühisettevõtja Iraanis asuva krediidi- ja finantseerimisasutuse, sealhulgas Iraani keskpangaga, ning IX lisas nimetatud krediidi- ja finantseerimisasutuse filiaali ja tütarettevõtjaga.

2. Keelatud on:

a) lubada Iraanis asuval krediidi- ja finantseerimisasutusel, sealhulgas Iraani keskpangal, ning IX lisas nimetatud krediidi- ja finantseerimisasutuse filiaalil ja tütarettevõtjal avada ELis esindus ning asutada filiaal ja tütarettevõtja;

b) pidada Iraanis asuva krediidi- ja finantseerimisasutuse, sealhulgas Iraani keskpanga, ning IX lisas nimetatud krediidi- ja finantseerimisasutuse filiaali ja tütarettevõtja jaoks ning nimel läbirääkimisi esinduse, filiaali ja tütarettevõtja loomiseks ELis ning sõlmida sel eesmärgil lepinguid;

c) lubada Iraanis asuva krediidi- ja finantseerimisasutuse esindusel, filiaalil ja tütarettevõtjal, sealhulgas Iraani keskpangal, ning IX lisas nimetatud krediidi- ja finantseerimisasutuse filiaalil ja tütarettevõtjal alustada ja jätkata tegutsemist krediidiasutusena ning muud tegevust, mille puhul nõutakse eelluba, kui esindus, filiaal või tütarettevõtja ei tegutsenud enne 26. juulit 2010.

Artikkel 25

Keelatud on:

a) müüa pärast 26. juulit 2010 emiteeritud riigi ja riigi tagatud võlakirju otse või kaudselt järgmistele isikutele ning osta neid järgmistelt isikutelt:

i) Iraan ja tema valitsus ning tema avalik-õiguslikud asutused, ettevõtted ja ametkonnad;

ii) Iraanis asuvad krediidi- ja finantseerimisasutused, sealhulgas Iraani keskpank, ning IX lisas loetletud filiaalid ja tütarettevõtjad;

iii) juriidilised ja füüsilised isikud, üksused ning asutused, kes tegutsevad alapunktis i või ii viidatud juriidilise isiku, üksuse või asutuse nimel või juhtimisel;

iv) juriidilised isikud, üksused ja asutused, kes kuuluvad alapunktis i, ii või iii viidatud isikule, üksusele või asutusele või on tema kontrolli all;

b) osutada punktis a viidatud isikule, üksusele ja asutusele vahendusteenuseid seoses pärast 26. juulit 2010 emiteeritud riigi ja riigi tagatud võlakirjadega;

c) abistada punktis a viidatud isikut, üksust ja asutust eesmärgiga emiteerida riigi ja riigi tagatud võlakirju, osutades selleks võlakirjadega seotud vahendus-, reklaami- ning muid teenuseid.

Artikkel 26

1. Keelatud on:

a) pakkuda kindlustust ja edasikindlustust:

i) Iraanile ja tema valitsusele ning tema avalik-õiguslikele asutustele, ettevõtetele ja ametkondadele;

ii) Iraani ettevõttele;

iii) juriidilisele ja füüsilisele isikule, üksusele ning asutusele, kes tegutseb alapunktis i või ii viidatud juriidilise isiku, üksuse või asutuse nimel või juhtimisel;

b) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktis a nimetatud keelust.

2. Lõiget 1 ei kohaldata üksikisikutele pakutava tervise - ja reisikindlustuse suhtes.

3. Käesoleva artikliga keelatakse pikendada ja uuendada enne käesoleva määruse jõustumist sõlmitud kindlustus- ja edasikindlustuslepinguid, kuid ei keelata täita enne seda tähtaega sõlmitud lepinguid.

VI peatükkPiirangud transpordile

Artikkel 27

1. Et hoida ära selliste kaupade ja tehnoloogiate üleandmine, mis on loetletud sõjaliste kaupade ühises ELi nimekirjas või mille tarnimine, müümine, üleandmine, eksportimine ja importimine on käesoleva määrusega keelatud, nõutakse Iraanist ELi tolliterritooriumile toodavate ja sealt Iraani viidavate kõikide kaupade kohta saabumise ja väljumise eel teavet, mis tuleb esitada asjaomase liikmesriigi pädevale tolliasutusele.

2. Saabumis- ja väljumiseelse teabe andmise kohustust, eelkõige järgitavaid tähtaegu ja nõutavaid andmeid reguleerivad eeskirjad on kindlaks määratud nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik)[18] ja komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92)[19] asjaomaste sätetega, milles käsitletakse sisenemise ja väljumise ülddeklaratsioone ning tollideklaratsioone.

3. Lisaks sellele teatavad isikud, kes toovad kaupu Iraanist ELi tolliterritooriumile ja viivad neid sealt Iraani või vastutavad kaupade Iraani või Iraanist vedamise eest, või nende esindajad, kas kaubad kuuluvad sõjaliste kaupade ühisesse ELi nimekirja või käesoleva määruse kohaldamisalasse ning esitavad ekspordiloa nõude kohaldamise korral väljastatud ekspordiloa üksikasjad.

4. Kuni 31. detsembrini 2010 võib sisenemise ja väljumise ülddeklaratsioonid ning lõikes 3 nõutavad lisaandmed esitada kirjalikult, kasutades kaubandus-, sadama- või veodokumente tingimusel, et need sisaldavad vajalikke andmeid.

5. Alates 1. jaanuarist 2011 esitatakse käesolevas artiklis nõutavad lisaandmed:

- ELi tolliterritooriumile sissetoodavate kaupade puhul kas kirjalikult või kasutades sisenemise ja väljumise ülddeklaratsiooni ning

- ELi tolliterritooriumilt väljaviidavate kaupade puhul kas tollideklaratsiooni või kui seda ei nõuta, siis väljumise ülddeklaratsiooni.

Artikkel 28

1. Liikmesriikide kodanikel ja liikmesriikide territooriumilt on keelatud osutada Iraani laevale punkerdamis-, varustamis- ja muid teenuseid, kui teenuse osutajal on andmeid, sealhulgas pädevatelt tolliasutustelt eelmises artiklis osutatud saabumis- ja väljumiseelsel teabel põhinevaid andmeid, mis annavad põhjendatud aluse arvata, et laevaga veetakse kaupu, mis on loetletud sõjaliste kaupade ühises ELi nimekirjas või mille tarnimine, müümine, üleandmine ja eksportimine on käesoleva määrusega keelatud, välja arvatud juhul, kui selliste teenuste osutamine on vajalik humanitaarsetel eesmärkidel.

2. Liikmesriikide kodanikel ja liikmesriikide territooriumilt on keelatud osutada Iraani kaubalennukile inseneri- ja hooldusteenuseid, kui teenuse osutajal on andmeid, sealhulgas pädevatelt tolliasutustelt eelmises artiklis osutatud saabumis- ja väljumiseelsel teabel põhinevaid andmeid, mis annavad põhjendatud aluse arvata, et kaubalennukiga veetakse kaupu, mis on loetletud sõjaliste kaupade ühises ELi nimekirjas või mille tarnimine, müümine, üleandmine ja eksportimine on käesoleva määrusega keelatud, välja arvatud juhul, kui selliste teenuste osutamine on vajalik humanitaarsetel eesmärkidel ja ohutuse tagamiseks.

3. Lõigetes 1 ja 2 nimetatud keelde kohaldatakse kuni veos on kontrollitud ning vajaduse korral kinni peetud ja hävitatud.

VII peatükkPiirangud teatavate nõuete täitmisele

Artikkel 29

1. Lepingu ja tehingu puhul, mille täitmist on otseselt või kaudselt, tervikuna või osaliselt mõjutanud määrusega (EÜ) nr 423/2007 või käesoleva määrusega kehtestatud meetmed, ei rahuldata ühtki nõuet, sealhulgas hüvitisnõuet ega muud samalaadset nõuet, nagu tasaarvestusnõue ja tagatisnõue, eelkõige nõuet, mille eesmärgiks on saada pikendust või mis tahes vormis tagatist või vastutagatist, eelkõige finantstagatist, kui selle esitajaks on:

a) VII, VIII ja IX lisas loetletud isik, üksus või asutus;

b) Iraanis asuv muu isik, üksus või asutus, sealhulgas Iraani valitsus;

c) isik, üksus või asutus, kes tegutseb mõne eespool nimetatud isiku, üksuse või asutuse kaudu või tema nimel.

2. Lepingu täitmist ja tehingu tegemist loetakse määrusega (EÜ) nr 423/2007 või käesoleva määrusega kehtestatud meetmetest mõjutatuks, kui nõue või selle sisu tuleneb otseselt või kaudselt kõnealustest meetmetest.

3. Igas nõude täitmise menetluses jääb kõnealuse nõude täitmist taotleva isiku kohustuseks tõendada, et nõude täitmine ei ole lõike 1 alusel keelatud.

4. Käesoleva artikliga ei piirata lõikes 1 nimetatud isikute, üksuste ja asutuste õigust nõuda määruse (EÜ) nr 423/2007 või käesoleva määruse tõttu lepinguliste kohustuste täitmata jätmise seaduslikkuse kohtulikku läbivaatamist.

VIII peatükkÜld- ja lõppsätted

Artikkel 30

1. Ilma et see piiraks kehtivate, aruandlust, konfidentsiaalsust ja ametisaladust käsitlevate eeskirjade kohaldamist, peavad füüsilised ja juriidilised isikud, üksused ning asutused:

a) esitama viivitamata käesoleva määruse järgimist hõlbustava teabe, näiteks artikli 16 kohaselt külmutatud arvete ja rahasummade kohta, V lisas loetletud veebisaitidel nimetatud liikmesriikide pädevatele asutustele, mis asuvad nende elu- või asukohaliikmesriigis, ja edastama nimetatud teabe kas otse või liikmesriikide kaudu komisjonile;

b) tegema koostööd V lisas loetletud veebisaitidel nimetatud pädevate asutustega kõnealuse teabe kontrollimisel.

2. Komisjonile otse esitatud lisateave edastatakse asjaomasele liikmesriigile.

3. Kogu käesoleva artikli kohaselt esitatud ja saadud teavet kasutatakse ainult sel otstarbel, milleks see esitati või saadi.

Artikkel 31

1. Rahaliste vahendite ja majandusressursside külmutamisest ja nende kättesaadavaks tegemisest keeldumisest, mis on tehtud heas usus, et selline tegevus on kooskõlas käesoleva määrusega, ei tulene määrust rakendavale füüsilisele ja juriidilisele isikule, üksusele ning asutusele, selle juhtidele ega töötajatele mingit vastutust, välja arvatud juhul, kui tõendatakse, et rahaliste vahendite ja majandusressursside külmutamise või kinnipidamise põhjustas hooletus.

2. Artikli 5 lõike 1 punktis d, artikli 5 lõike 1 punktis e, artikli 9 punktis b, artiklis 15, artikli 16 lõikes 3, artikli 25 lõike 1 punktis a ja artiklis 26 sätestatud keeldudest ei tulene asjaomastele füüsilistele ja juriidilistele isikutele ega üksustele mingit vastutust, kui nad ei teadnud ja neil ei olnud põhjendatud alust kahtlustada, et nende tegevus võiks eirata kõnealuseid keelde.

3. Kui asutus või isik, kelle suhtes kohaldatakse käesolevat määrust, või sellise asutuse töötaja või juht avaldab heauskselt vastavalt artiklitele 21, 22 ja 23 nimetatud artiklites osutatud teavet, ei kanna ta selle eest mingit vastutust.

Artikkel 32

Komisjon ja liikmesriigid teatavad üksteisele viivitamata käesoleva määruse alusel võetud meetmetest ning edastavad üksteisele nende käsutuses oleva, käesoleva määrusega seotud muu asjakohase teabe, eelkõige teabe määruse rikkumise ja jõustamisprobleemide ning liikmesriikide kohtute tehtud otsuste kohta.

Artikkel 33

1. Komisjon:

a) muudab II lisa ÜRO Julgeolekunõukogu ja sanktsioonide komitee otsuste ning liikmesriikide esitatud teabe põhjal;

b) muudab IV lisa liikmesriikide esitatud teabe põhjal;

c) muudab V lisa liikmesriikide esitatud teabe põhjal;

d) muudab VII lisa ÜRO Julgeolekunõukogu ja sanktsioonide komitee otsuste põhjal.

2. Nõukogu koostab, vaatab läbi ja muudab kvalifitseeritud häälteenamusega artikli 16 lõikes 2 nimetatud isikute, üksuste ja asutuste loetelu täielikus kooskõlas nõukogu otsuse 2010/413/ÜVJP II lisa suhtes tehtud nõukogu otsustega. VIII lisas esitatud loetelu vaadatakse korrapäraselt ja vähemalt iga 12 kuu tagant läbi.

3. Komisjon ja nõukogu esitavad lõike 1 punkti d ja lõike 2 kohaselt tehtud otsuste aluseks olevad individuaalsed ja konkreetsed põhjused, andes asjaomasele juriidilisele või füüsilisele isikule, üksusele või asutusele võimaluse esitada oma arvamus kõnealuses küsimuses. Kui on esitatud märkusi, vaatab komisjon või nõukogu oma otsuse läbi ning teavitab asjaomast isikut, üksust või asutust.

4. Käesoleva määruse kohaste ülesannete täitmiseks töötleb komisjon isikuandmeid. Kõnealused ülesanded hõlmavad järgmist:

a) käesoleva määruse VII lisa muudatuste ettevalmistamine;

b) VII ja VIII lisasse kantud andmete konsolideerimine komisjoni veebisaidil[20] olevasse elektroonilisse konsolideeritud loetellu, mis hõlmab isikuid, rühmitusi ja üksusi, kelle suhtes on kehtestatud ELi majandussanktsioonid;

c) loetellu kandmise põhjuseid käsitleva teabe töötlemine;

d) käesoleva määruse kohaste meetmete mõju käsitleva teabe töötlemine, näiteks külmutatud rahaliste vahendite väärtus ja teave pädevate asutuste antud lubade kohta.

5. Käesoleva määruse kohaste ülesannete täitmiseks töötleb nõukogu isikuandmeid. Kõnealused ülesanded hõlmavad järgmist:

a) käesoleva määruse VIII lisa muudatuste ettevalmistamine;

b) loetellu kandmise põhjuseid käsitleva teabe töötlemine.

6. Nõukogu ja komisjon võivad töödelda loetellu kantud füüsiliste isikute toimepandud kuritegusid ja süüdimõistvaid kohtuotsuseid ning selliste isikutega seotud julgeolekumeetmeid käsitlevaid andmeid ainult sellises ulatuses, mis on vajalik loetellu kandmise põhjuste ettevalmistamiseks ja asjaomase füüsilise isiku poolt selliste põhjuste kohta esitatud arvamuse läbivaatamiseks, tingimusel et järgitakse asjakohaseid erilisi kaitsemeetmeid. Sellist teavet ei avalikustata ega vahetata.

7. Käesoleva määruse kohaldamiseks määratakse V lisas nimetatud nõukogu ja komisjoni üksused määruse (EÜ) nr 45/2001 artikli 2 punkti d tähenduses vastutavaks töötlejaks, et tagada asjaomastele füüsilistele isikutele võimalus kasutada määrusest (EÜ) nr 45/2001 tulenevaid õigusi.

Artikkel 34

1. Liikmesriigid sätestavad eeskirjad karistuste kohta, mida kohaldatakse käesoleva määruse rikkumise korral, ning võtavad kõik vajalikud meetmed nende rakendamise tagamiseks. Ettenähtud karistused peavad olema tõhusad, proportsionaalsed ja hoiatavad.

2. Liikmesriigid teatavad kõnealustest eeskirjadest komisjonile viivitamata pärast käesoleva määruse jõustumist ja teavitavad komisjoni igast hilisemast muudatusest.

Artikkel 35

1. Liikmesriigid määravad käesolevas määruses osutatud pädevad asutused ja märgivad need ära V lisas loetletud veebisaitidel. Liikmesriigid teatavad komisjonile igast V lisas loetletud veebisaidi aadressi muudatusest enne sellise muudatuse tegemist.

2. Liikmesriigid teatavad komisjonile oma pädevatest asutustest, sealhulgas nende kontaktandmetest, viivitamata pärast käesoleva määruse jõustumist ja teavitavad komisjoni igast hilisemast muudatusest.

3. Kui käesolevas määruses on nõue komisjoni teavitada või temaga suhelda, tuleb selleks kasutada V lisas esitatud aadressi ja muid kontaktandmeid.

Artikkel 36

Käesolevat määrust kohaldatakse:

a) ELi territooriumil, sealhulgas õhuruumis;

b) liikmesriigi jurisdiktsiooni alla kuuluvate õhusõidukite ja laevade pardal;

c) kõikide liikmesriikide kodanike suhtes ELi territooriumil ja väljaspool seda;

d) juriidiliste isikute, üksuste ja asutuste suhtes, mis on asutatud või moodustatud liikmesriigi õiguse alusel;

e) juriidiliste isikute, üksuste ja asutuste äritegevuse suhtes, mis tervikuna või osaliselt toimub ELi territooriumil.

Artikkel 37

Määrus (EÜ) nr 423/2007 tunnistatakse kehtetuks. Viiteid kehtetuks tunnistatud määrusele käsitatakse viidetena käesolevale määrusele.

Artikkel 38

Käeolev määrus jõustub selle Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja […]

I LISA

A OSA

Artikli 2 lõike 1 punktis a, artikli 2 lõikes 2, artiklis 4, artikli 5 lõike 1 punktis b ja artikli 5 lõike 1 punktis d osutatud kaubad ja tehnoloogiad

Käesolev lisa sisaldab kõiki määruse (EÜ) nr 428/2009 I lisas loetletud kaupu ja tehnoloogiaid välja arvatud järgmine:

Punkt määruse (EÜ) nr 428/2009 I lisas | Kirjeldus |

5A001 | Järgmised telekommunikatsioonisüsteemid, -seadmed, -komponendid ja lisaseadmed: a. telekommunikatsiooniseadmed, millel on mis tahes järgmine omadus, funktsioon või eripära: 1. on spetsiaalselt ette nähtud taluma ajutisi elektroonilisi ilminguid või elektromagnetilist impulssi, mille tekitab tuumaplahvatus; 2. kõrgendatud vastupanuvõime gamma-, neutron- või ioonkiirgusele või 3. spetsiaalselt ette nähtud töötama väljaspool temperatuurivahemikku 218 K (-55 °C) kuni 397 K (+124 °C); Märkus: punkt 5A001.a.3 kehtib üksnes elektrooniliste seadmete kohta. Märkus: punktid 5A00l.a.2 ja 5A001.a.3 ei hõlma seadmeid, mis on kavandatud või kohandatud kasutamiseks satelliitide pardal. b. telekommunikatsiooniseadmed ja -süsteemid ning spetsiaalselt nende jaoks ettenähtud komponendid, millel on mis tahes järgmine omadus, funktsioon või eripära: 1. veealused lõastamata sidesüsteemid, millel on mis tahes järgmine omadus: a. akustiline kandesagedus väljaspool sagedusvahemikku 20–60 kHz; b. elektromagnetiliste lainete kandesagedus sagedustel 30 kHz ja madalamal; c. kasutavad elektroonilist kiirejuhtimistehnikat või d. kasutavad „kohtvõrgus” „lasereid” või valgusdioode (LEDid), mille väljundkiirguse lainepikkus on suurem kui 400 nm ja väiksem kui 700 nm; 2. raadioseadmestik, mis töötab sagedusribas 1,5–87,5 MHz ja millel on kõik järgmised omadused: a. prognoosib automaatselt ja valib sagedusi ning „täielikke digitaalseid edastuskiirusi” kanali kohta ülekande optimeerimise eesmärgil ning b. sisaldab lineaarset võimsusvõimendit, mis suudab toetada samaaegselt mitut signaali väljundvõimsusega 1 kW või rohkem sagedusvahemikus 1,5–30 MHz või väljundvõimsusega 250 W või rohkem sagedusvahemikus 30–87,5 MHz, üheoktavilise või laiema „hetkribalaiusega” ning ebalineaarmoonutuste sisaldusega väljundsignaalis vähem kui -80 dB; 3. raadioseadmestik, mis rakendab muud kui punktis 5A001.b.4 nimetatud „hajaspektri” tehnikat, sealhulgas ka „sagedushüplemise” tehnikat, ja millel on mis tahes järgmine omadus: a. kasutaja poolt programmeeritavad hajutamiskoodid või b. ülekantav riba kogulaius on 100 või enam korda laiem ükskõik millisest informatsioonikanali ribalaiusest ning laiem kui 50 kHz; Märkus: punkt 5A001.b.3.b ei hõlma raadioseadmeid, mis on ette nähtud kasutamiseks tsiviilotstarbelistes kärgside (mobiiltelefoni) süsteemides. Märkus: punkt 5A001.b.3 ei hõlma seadmeid, mis on ette nähtud töötama väljundvõimsusel 1 W või vähem. 4. raadioseadmed, mis kasutavad ultralairiba modulatsioonitehnikaid kasutaja poolt programmeeritava kanalistamise koodidega, skrambleerimise koodidega või võrgu identifitseerimise koodidega ja millel on üks järgmistest omadustest: a. ribalaius üle 500 MHz või b. „osaribalaius” 20 % või rohkem; 5. digitaalselt tüüritavad raadiovastuvõtjad, millel on kõik järgmised omadused: a. üle 1 000 kanali; b. „sageduse ümberlülitusaeg” lühem kui 1 ms; c. elektromagnetilises võnkespektris automaatne otsimis- või skaneerimisvõime ning d. vastuvõetud signaalide või saatjatüüpide identifitseerimisvõime või Märkus: punkt 5A001.b.5 ei hõlma raadioseadmeid, mis on ette nähtud kasutamiseks tsiviilotstarbelistes kärgside (mobiiltelefoni) süsteemides. 6. kasutavad digitaalset „signaalitöötlust” ’hääle kodeerimiseks’ kiirusega vähem kui 2 400 bit/s. Tehnilised märkused: 1. ’hääle kodeerimisel’ muutuvate kodeerimiskiirustega (variable rate voice coding) kohaldatakse punkti 5A001.b.6 pideva kõne ’hääle kodeerimise’ väljundi suhtes. 2. Punkti 5A001.b.6 tähenduses on ’hääle kodeerimine’ määratletud kui tehnika inimhääle näidete võtmiseks ja nende digitaalseks signaaliks muutmiseks, võttes arvesse inimkõne eripärasid. c. järgmised kiudoptilised sidekaablid, optilised kiud ja tarvikud: 1. optilised kiud, mis on üle 500 m pikad ja mis kannatavad tootja määratluse kohaselt ’tõestuskatsel’ tõmbepinget vähemalt 2 × 109 N/m2 või rohkem; Tehniline märkus: ’tõestuskatse’: tootmisprotsessisisene või tootmisprotsessist sõltumatu toodangu katsetamine, mille käigus rakendatakse 0,5–3 meetri pikkusele kiule, mis liigub kiirusega 2–5 m/s umbes 150 mm läbimõõduga surverullide vahelt läbi, etteantud dünaamilist tõmbepinget. Keskkonna nominaalne temperatuur on seejuures 293 K (20 °C) ning suhteline õhuniiskus 40 %. Tõestuskatse sooritamisel võib kasutada vastavaid siseriiklike standardeid. 2. kiudoptilised kaablid ja tarvikud, mis on ette nähtud veealuseks kasutamiseks; Märkus: punkt 5A001.c.2 ei hõlma standardseid tsiviilkasutuses olevaid telekommunikatsioonikaableid ja -tarvikuid. NB 1! Veealuste teeninduskaablite ja nende pistikühenduste kohta vaata punkti 8A002.a.3. NB 2! Kiudoptiliste laevakere läbiviikude või pistikühenduste kohta vaata punkti 8A002.c. d. „elektrooniliselt formeeritava suunadiagrammiga antennid” töösagedusega üle 31,8 GHz; Märkus: punkt 5A001.d ei hõlma „elektrooniliselt formeeritava suunadiagrammiga antenne” maandumissüsteemide jaoks, milles on mikrolainemaandumissüsteemide (MLS) ICAO standardite kohased mõõteriistad. e. raadiopeilimisseadmed, mis toimivad üle 30 MHz sagedustel ja millel on kõik järgmised omadused, ning nende jaoks spetsiaalselt ettenähtud komponendid: 1. „hetkribalaius” on 10 MHz või rohkem ning 2. võimelised määrama (peilima) sünkroniseerimata ja alla 1 ms signaalikestvusega raadiosaatjate suunakoordinaadid; f. raadiolainete segajad, mis on spetsiaalselt ette nähtud mobiilsideteenuste tahtlikuks ja valikuliseks segamiseks, tõkestamiseks, blokeerimiseks, halvendamiseks ja mis täidavad mis tahes järgmisi funktsioone, ja spetsiaalselt nende jaoks kavandatud komponendid: 1. raadiosidevõrgu (Radio Access Network –RAN) funktsioonide simuleerimine; 2. kasutatava mobiilsideprotokolli (nt GSM) eriomaduste avastamine ja kasutamine või 3. kasutatava mobiilsideprotokolli (nt GSM) eriomaduste kasutamine; NB! GNSS segamise seadmete kohta vaata sõjaliste kaupade nimekirja. g. passivsed koherentsed asukoha kindlaksmääramise (PCL) süsteemid, mis on spetsiaalselt konstrueeritud liikuvate objektide avastamiseks ja jälitamiseks ning mis kasutavad mitteradarsaatjate poolt keskkonda saadetud raadiokiirguse peegelduste mõõtmist; Tehniline märkus: mitteradarsaatjad võivad hõlmata ärilisi raadio, televisiooni või mobiiltelefoni tugijaamu. Märkus: punkt 5A001.g ei hõlma järgmist: a. raadioastronoomilised seadmed või b. süsteemid või seadmed, mis eeldavad sihtmärgilt raadiolaineid. h. elektroonikaseadmed, mis on loodud või kohandatud enneaegselt aktiveerima raadio teel juhitavaid isetehtud lõhkeseadeldisi (RCIED) või ennetama nende initsieerimist. NB! VAATA SAMUTI SÕJALISTE KAUPADE NIMEKIRJA. |

5A002 | Järgmised „infoturbe” süsteemid, -seadmed ja nende komponendid: a. süsteemid, seadmed, rakendusspetsiifilised „elektroonikasõlmed”, moodulid ja integraallülitused „infoturbeks” vastavalt alljärgnevale ning muud spetsiaalselt selleks otstarbeks kavandatud komponendid: NB! Globaalsete navigatsioonisatelliitide süsteemide (GNSS) vastuvõtuseadmete, mis sisaldavad või kasutavad dekrüpteerimist (st GPS või GLONASS), kontrolli alla kuulumise kohta vaata punkti 7A005. 1. kavandatud või kohandatud kasutama „krüptograafiat”, rakendades digitaalmeetodeid, mis täidavad mingeid krüptograafilisi funktsioone peale autentimise või digitaalsignatuuri ning millel on mis tahes järgmised omadused: Tehnilised märkused: 1. autentimis- ja digitaalsignatuurifunktsioonid sisaldavad nendega seotud võtmehaldusfunktsioone. 2. Autentimine hõlmab kõiki juurdepääsu reguleerimise aspekte, mille puhul ei ole tegemist failide või teksti krüpteerimisega, välja arvatud ilma loata juurdepääsu vältimiseks otseselt paroolide, isiklike tunnusnumbrite (PIN-kood) või muude samalaadsete andmete kaitsega seotud otstarbel. 3. „Krüptograafia” ei hõlma „fikseeritud” andmetihenduse ega kodeerimise meetodeid. Märkus: punkt 5A002.a.1 hõlmab ka seadmeid, mis on kavandatud või kohandatud kasutama analoogpõhimõttel põhinevat „krüptograafiat”, mis on teostatud digitaalsete meetoditega. a. „sümmeetriline algoritm” võtmepikkusega üle 56 biti või b. „asümmeetriline algoritm”, kus algoritmi turvalisus põhineb mis tahes järgmisel omadusel: 1. 512 bitti ületavate täisarvude faktoriseerimine (nt RSA); 2. diskreetsete logaritmide arvutamine suurema kui 512-bitise lõpliku väljaga multiplikatiivses rühmas (nt Diffie-Hellmani algoritm üle Z/pZ) või 3. diskreetsed logaritmid muudes kui punktis 5A002.a.1.b.2 nimetatud rühmades, mis on suuremad kui 112 bitti (nt Diffie-Hellmani meetod üle elliptilise kõvera); 2. kavandatud või kohandatud krüptoanalüütiliste funktsioonide täitmiseks; 3. ei kasutata; 4. spetsiaalselt kavandatud või kohandatud vähendama informatsiooni kandvaid signaale paljastavat kiirgust rohkem, kui seda nõuavad tervishoiu-, ohutus- või elektromagnetilise häire standardid; 5. kavandatud või kohandatud kasutama krüptograafiatehnikat hajutamiskoodi genereerimiseks muudele kui punktis 5A002.a.6 nimetatud „hajaspektri” süsteemidele, kaasa arvatud „sagedushüplemise” koodi genereerimiseks sagedushüplemise süsteemidele; 6. kavandatud või kohandatud kasutama krüptograafiatehnikat kanalistamise koodide, skrambleerimise koodide või võrgu identifitseerimise koodide genereerimiseks süsteemidele, mis kasutavad ultralairiba modulatsioonitehnikaid ja millel on üks järgmistest omadustest: a. ribalaius üle 500 MHz või b. „osaribalaius” 20 % või rohkem; 7. krüpteerimata info- ja sidetehnoloogia turbesüsteemid ja -seadmed, mis peaksid neile antud hinnangu kohaselt tagama turvalisuse, mis on kõrgemal tasemel kui infotehnoloogia turvalisuse kontrollimise ja hindamise üldkriteeriumite (CC) kohane usaldusväärsuse klass EAL-6, või sellega võrreldav; 8. andmesidekaablisüsteemid, mis on kavandatud või kohandatud avastama mehaaniliste, elektriliste või elektrooniliste vahenditega kõrvalist (illegaalset) sisenemist süsteemi; 9. konstrueeritud või modifitseeritud „kvantkrüptograafia” kasutamiseks. Tehniline märkus: „kvantkrüptograafiat” tuntakse samuti kvantmehhaanilise kodeerimise/dekodeerimise (quantum key distribution – QKD) nime all. Märkus: punkt 5A002 ei hõlma järgmist: a. mis tahes järgmised „personaalsed kiipkaardid”: 1. mille krüptograafilised võimalused on piiratud kasutamisega seadmetes või süsteemides, mis ei kuulu kontrolli alla käesoleva märkuse punktide b–g alusel, või 2. üldkasutatavate rakenduste jaoks, mille krüpteerimisvõimet pole kasutajal võimalik mõjutada ja mis on spetsiaalselt kavandatud ja piiratud kaitsma nendele salvestatud isikuandmeid; NB! Kui „personaalsel kiipkaardil” on mitmeid funktsioone, tuleb iga funktsiooni kontrolli alla kuulumist hinnata eraldi. b. vastuvõtuseadmed raadioringhäälingule, tasulisele televisioonile või sarnasele piiratud auditooriumiga tarbija tüüpi ringhäälingule, milles ei kasutata digitaalset krüpteerimist, v.a üksnes juhul, kui seda kasutatakse arvete või programmi käsitleva teabe saatmiseks ringhäälinguteenuse pakkujale; c. seadmed, mille krüpteerimisvõimet pole kasutajal võimalik mõjutada ja mis on spetsiaalselt kavandatud ja piiratud lubama järgmist: 1. kopeerimiskaitsega „tarkvara” käivitamine; 2. juurdepääs järgmisele: a. kopeerimiskaitsega, kirjutuskaitsega andmekandjatele salvestatud sisu või b. andmed, mis on salvestatud krüpteeritud kujul andmekandjale (nt seoses intellektuaalomandi õiguste kaitsega), kui andmekandjaid pakutakse identsel kujul avalikult müügiks; 3. autoriõigusega kaitstud audio-/videoandmete kopeerimise kontrollimine või 4. pooljuhtseadiste või integraallülituste projekteerimiseks kasutatavate andmekogude, projekteerimisatribuutide või nendega seotud andmete krüpteerimine ja/või dekrüpteerimine nende kaitsmiseks; d. krüpteerimisseadmed, mis on spetsiaalselt konstrueeritud ning ette nähtud üksnes kasutamiseks panganduses või ’rahalisteks tehinguteks’; Tehniline märkus: punkti 5A002 märkuses d hõlmab ’rahalised tehingud’ nii tasude käsitlemist ja kogumist kui ka krediidifunktsioone. e. portatiivsed või mobiilsed tsiviilkasutuseks mõeldud raadiotelefonid (nt kasutamiseks kommertsliku tsiviilkasutusega kärgsidesüsteemides), mis ei ole võimelised edastama krüpteeritud andmeid otse teisele raadiotelefonile või -seadmele (välja arvatud raadiosidevõrgu (Radio Access Network – RAN) seadmed) ega saatma krüpteeritud andmeid RAN-seadmete (nt raadiovõrgu kontroller (RNC) või tugijaama kontroller (BSC)) kaudu; f. traadita telefoniseadmed, mis pole võimelised otspunktkrüpteerimiseks, kui võimendamata, juhtmeta maksimaalselt efektiivne tööulatus (st ühekordne releetu hüpe terminali ja tugijaama vahel) on vastavalt valmistaja kirjeldusele vähem kui 400 meetrit või g. tsiviilkasutuseks mõeldud portatiivsed või mobiilsed raadiotelefonid või samalaadsed traadita klientseadmed, mis kasutavad üksnes avaldatud või kaubanduslikke krüpteerimisstandardeid (välja arvatud piraatlusevastase funktsiooni puhul, mis ei pruugi olla avaldatud) ning vastavad samuti krüptograafiat käsitleva märkuse punktidele b–d (5. kategooria 2. osa märkus 3), mis on kohandatud konkreetsele tsiviilvaldkonna rakendusele, täiendades neid funktsioonidega, mis ei mõjuta kohandamata originaalseadmete krüptograafilisi omadusi; h. spetsiaalselt portatiivsete või mobiilsete raadiotelefonide ja samalaadsete traadita klientseadmete teenindamiseks loodud seadmed, mis vastavad kõigile krüptograafiat käsitleva märkuse (5. kategooria 2. osa märkus 3) punktidele, kui teenindav seade vastab kõigile järgmistele tingimustele: 1. teenindava seadme kasutaja ei saa seadme krüpteerivat funktsiooni lihtsalt muuta; 2. teenindava seadme paigaldamine ei nõua täiendavat suuremahulist tarnijapoolset tuge ning 3. teenindav seade ei saa muuta teenindatava seadme krüpteerivat funktsiooni; i. traadita „personaalvõrgu” seadmed, mis rakendavad üksnes avaldatud või äriotstarbel turustatavaid krüpteerimisstandardeid ning mille krüpteerimisvõime on piiratud nominaalse tööulatusega mitte üle 30 m kooskõlas valmistaja spetsifikatsioonidega. |

5B001 | Järgmised telekommunikatsioonisüsteemide testimis-, kontrolli- ja tootmisseadmed, nende komponendid ja lisaseadmed: a. seadmed ja nende jaoks ettenähtud komponendid või tarvikud, mis on spetsiaalselt kavandatud punktis 5A001 nimetatud funktsioonide või eripäraga seadmete „arendamiseks”, „tootmiseks” või „kasutamiseks”; Märkus: punkt 5B001.a ei hõlma optilise kiu omaduste uurimise seadmeid. b. seadmed ning nende jaoks ettenähtud komponendid ja tarvikud, mis on spetsiaalselt kavandatud mis tahes järgmise telekommunikatsiooni ülekandeseadmete või kommutatsiooniseadmete „arendamiseks”: 1. seadmed, mis kasutavad digitaaltehnikat, mis on kavandatud toimima üle 15 Gbit/s „täieliku digitaalse edastuskiirusega”; Tehniline märkus: kommutatsiooniseadmete puhul on „täielik digitaalne edastuskiirus” kiireimas pordis või kiireimal liinil mõõdetav kiirus. 2. seadmed, mis kasutavad „laserit” ning millel on järgmised omadused: a. ülekandel kasutatav lainepikkus on üle 1 750 nm; b. teostatakse „optilist võimendamist”, kasutades praseodüümlisandiga fluoriidkiudvõimendeid (PDFFA); c. kasutatakse koherentset optilist ülekannet või koherentse optilise detekteerimise tehnikat (tuntud ka optilise heterodüün- või homodüüntehnikana) või d. kasutatakse analoogtehnikat ribalaiusel üle 2,5 GHz; Märkus: punkt 5B001.b.2.d ei hõlma kommertstelevisioonisüsteemide „arendamiseks” spetsiaalselt kavandatud seadmeid. 3. seadmed, mis kasutavad „optilist kommuteerimist”; 4. raadioseadmed, mis kasutavad kvadratuur-amplituudmodulatsiooni (QAM) tehnikat kõrgemal kui 256. nivool, või 5. seadmed, mis kasutavad „ühiskanaliga signaalimist” ning töötavad mitteliitunud töörežiimil. |

5B002 | Järgmised „infoturbe” testimis-, kontrolli- ja „tootmis”seadmed: a. seadmed, mis on spetsiaalselt ette nähtud punktis 5A002 või 5B002.b nimetatud seadmete „arendamiseks” või „tootmiseks”; b. mõõteseadmed, mis on spetsiaalselt ette nähtud punktis 5A002 nimetatud seadmete või punktides 5D002.a või 5D002.c nimetatud „tarkvara” „infoturbe” funktsioonide hindamiseks või valideerimiseks. |

5D001 | Järgmine „tarkvara”: a. „tarkvara”, mis on spetsiaalselt loodud või kohandatud punktis 5A001 nimetatud seadmete, funktsioonide või eripära „arendamiseks”, „tootmiseks” või „kasutamiseks”; b. „tarkvara”, mis on spetsiaalselt loodud või kohandatud punktis 5E001 nimetatud „tehnoloogia” toetamiseks; c. järgmine spetsiifiline „tarkvara”, mis on spetsiaalselt loodud või kohandatud punktis 5A001 või 5B001 nimetatud seadmete tehniliste näitajate, funktsioonide ja eripärade tagamiseks; d. „tarkvara”, mis on spetsiaalselt loodud või kohandatud mis tahes järgmiste telekommunikatsiooni ülekandeseadmete või kommutatsiooniseadmete „arendamiseks”: 1. seadmed, mis kasutavad digitaaltehnikat, mis on kavandatud toimima üle 15 Gbit/s „täieliku digitaalse edastuskiirusega”; Tehniline märkus: kommutatsiooniseadmete puhul on „täielik digitaalne edastuskiirus” kiireimas pordis või kiireimal liinil mõõdetav kiirus. 2. seadmed, mis kasutavad „laserit” ning millel on järgmised omadused: a. ülekandel kasutatav lainepikkus on üle 1 750 nm või b. kasutatakse analoogtehnikat ribalaiusel üle 2,5 GHz; Märkus: punkt 5D001.d.2.b ei hõlma kommertstelevisioonisüsteemide „arendamiseks” spetsiaalselt loodud või kohandatud „tarkvara”. 3. seadmed, mis kasutavad „optilist kommuteerimist” või 4. raadioseadmed, mis kasutavad kvadratuur-amplituudmodulatsiooni (QAM) tehnikat kõrgemal kui 256. nivool. |

5D002 | Järgmine „tarkvara”: a. „tarkvara”, mis on spetsiaalselt loodud või kohandatud punktis 5A002 nimetatud seadmete või punktis 5D002.c nimetatud „tarkvara” „arendamiseks”, „tootmiseks” või „kasutamiseks”; b. „tarkvara”, mis on spetsiaalselt loodud või kohandatud punktis 5E002 nimetatud „tehnoloogia” toetamiseks; c. järgmine spetsiifiline „tarkvara”: 1. „tarkvara”, millel on punktis 5A002 nimetatud seadmete tunnused või mis täidab või simuleerib nende funktsioone; 2. „tarkvara”, mis sertifitseerib punktis 5D002.c.1 nimetatud „tarkvara”. Märkus: punkt 5D002 ei hõlma järgmist „tarkvara”: a. „tarkvara”, mida on vaja punkti 5A002 märkuse alusel kontrolli alt välja arvatud seadmete „kasutamiseks”; b. „tarkvara”, mis tagab punkti 5A002 märkuse alusel kontrolli alt välja arvatud seadmete funktsioonid. |

5E001 | Järgmine „tehnoloogia”: a. tehnoloogia üldmärkusele vastav „tehnoloogia”, mis on ette nähtud punktis 5A001 nimetatud seadmete, funktsioonide või tunnuste või punktis 5D001.a nimetatud „tarkvara” „arendamiseks”, „tootmiseks” või „kasutamiseks” (v.a töötamine); b. järgmine spetsiifiline „tehnoloogia”: 1. „vajalik” „tehnoloogia” satelliitidel kasutamiseks ettenähtud telekommunikatsiooniseadmete „arendamiseks” või „tootmiseks”; 2. „tehnoloogia” „laser”andmesidetehnika „arendamiseks” või „kasutamiseks”, mis on võimeline automaatselt signaale tabama ja neid jälgima ning andmesidet üleval hoidma nii läbi atmosfäärivälise kui ka veealuse keskkonna; 3. „tehnoloogia” selliste digitaalsete kärg-raadioside tugijaamade vastuvõtuseadmete „arendamiseks”, mille vastuvõtuvõimeid, mis võimaldavad paljuribalisust, paljukanalisust, paljumoodilisust, paljukoodilist algoritmi või paljuprotokollilist tööd, võib muuta muudatustega „tarkvaras”; 4. „tehnoloogia” „hajaspektri” tehnika, sh „sagedushüplemise” tehnika „arendamiseks”; c. tehnoloogia üldmärkusele vastav „tehnoloogia”, mis on ette nähtud mis tahes järgmise „arendamiseks” või „tootmiseks”: 1. seadmed, mis kasutavad digitaaltehnikat, mis on kavandatud toimima üle 15 Gbit/s „täieliku digitaalse edastuskiirusega”; Tehniline märkus: kommutatsiooniseadmete puhul on „täielik digitaalne edastuskiirus” kiireimas pordis või kiireimal liinil mõõdetav kiirus. 2. seadmed, mis kasutavad „laserit” ning millel on järgmised omadused: a. ülekandel kasutatav lainepikkus on üle 1 750 nm; b. teostatakse „optilist võimendamist”, kasutades praseodüümlisandiga fluoriidkiudvõimendeid (PDFFA); c. kasutatakse koherentset optilist ülekannet või koherentse optilise detekteerimise tehnikat (tuntud ka optilise heterodüün- või homodüüntehnikana); d. kasutatakse lainepikkuste jaotamise multipleksimise tehnikat optiliste sideliinide puhul, kus kanali laius on väiksem kui 100 GHz, või e. kasutatakse analoogtehnikat ribalaiusel üle 2,5 GHz; Märkus: punkt 5E001.c.2.e ei hõlma kommertstelevisioonisüsteemide „arendamiseks” või „tootmiseks” ettenähtud „tehnoloogiat”. NB! „Laserit” kasutavate mitte-telekommunikatsiooniseadmete „arendamiseks” või „tootmiseks” ette nähtud „tehnoloogia” kohta vaata punkti 6E. 3. seadmed, mis kasutavad „optilist kommuteerimist”; 4. raadioseadmed, millel on järgmised omadused: a. kasutavad kvadratuur-amplituudmodulatsiooni (QAM) tehnikat kõrgemal kui 256. nivool; b. töötavad sisend- ja väljundsagedustel üle 31,8 GHz või Märkus: punkt 5E001.c.4.b ei hõlma selliste seadmete „arendamiseks” või „tootmiseks” ettenähtud „tehnoloogiat”, mis on kavandatud või kohandatud töötamiseks igas sagedusribas, mis on „ITU poolt eraldatud” raadioside jaoks ja mitte ette nähtud asukoha määramiseks. c. töötab sagedusribas 1,5–87,5 MHz ja sisaldab adaptiivtehnikat, mis võimaldab häiresignaalide enam kui 15 dB allasurumist; 5. seadmed, mis kasutavad „ühiskanaliga signaalimist” ning töötavad mitteliitunud töörežiimil, või 6. mobiilseadmed, millel on kõik järgmised omadused: a. töötavad optilisel lainepikkusel 200 nm või rohkem ja 400 nm või vähem ning b. töötavad „kohtvõrguna”; d. d. tehnoloogia üldmärkusele vastav „tehnoloogia”, mis on ette nähtud spetsiaalselt telekommunikatsiooni jaoks loodud mikrolaine monoliitsete integraallülituste (MMIC) võimsusvõimendite „arendamiseks” või „tootmiseks” ning millel on mis tahes järgmine omadus: 1. sobib töötama sagedustel üle 3,2 GHz kuni 6 GHz (kaasa arvatud) ja keskmise väljundvõimsusega üle 4 W (36 dBm) „osaribalaiusega” üle 15 %; 2. sobib töötama sagedustel üle 6 GHz kuni 16 GHz (kaasa arvatud) ja keskmise väljundvõimsusega üle 1 W (30 dBm) „osaribalaiusega” üle 10 %; 3. sobib töötama sagedustel üle 16 GHz kuni 31,8 GHz (kaasa arvatud) ja keskmise väljundvõimsusega üle 0,8 W (29 dBm) „osaribalaiusega” üle 10 %; 4. sobib töötama sagedustel üle 31,8 GHz kuni 37,5 GHz (kaasa arvatud); 5. sobib töötama sagedustel üle 37,5 GHz kuni 43,5 GHz (kaasa arvatud) ja keskmise väljundvõimsusega üle 0,25 W (24 dBm) „osaribalaiusega” üle 10 % või 6. sobib töötama sagedustel üle 43,5 GHz; e. tehnoloogia üldmärkusele vastav „tehnoloogia”, mis on ette nähtud spetsiaalselt telekommunikatsiooni jaoks loodud selliste elektrooniliste seadmete ja lülituste „arendamiseks” või „tootmiseks”, mis sisaldavad „ülijuhtivatest” materjalidest valmistatud komponente, mis on spetsiaalselt loodud töötama temperatuuridel, mis jäävad allapoole vähemalt ühe „ülijuhtiva” koostisosa „kriitilist temperatuuri”, ning millel on mis tahes järgmine: 1. voolulülitid digitaalskeemidele, milles kasutatakse „ülijuhtivaid” ventiile, mille viivise (sekundites) ventiili kohta ja kaovõimsuse (vattides) ventiili kohta korrutis on väiksem kui 10-14 J, või 2. sagedusselektiivsus kõigil sagedustel, kasutades võnkeringe, mille hüveteguri Q väärtus on üle 10 000. |

5E002 | Tehnoloogia üldmärkusele vastav „tehnoloogia” punktis 5A002 ja 5B002 nimetatud seadmete või punktis 5D002.a või 5D002.c nimetatud „tarkvara” „arendamiseks”, „tootmiseks” või „kasutamiseks”. |

B OSA

Artiklit 6 kohaldatakse järgmiste kaupade suhtes:

I lisa kanne | Kirjeldus |

0A001 | „Tuumareaktorid” ja spetsiaalselt nende jaoks projekteeritud või valmistatud seadmed ja komponendid: a. „tuumareaktorid”; b. metallanumad või nende olulised tööstuslikult toodetud osad, kaasa arvatud reaktorianuma kaas reaktori surveanuma jaoks, mis on spetsiaalselt projekteeritud või valmistatud hoidma „tuumareaktori” südamikku; c. manipuleeritavad seadmed, mis on spetsiaalselt projekteeritud või valmistatud tuumakütuse „tuumareaktorisse” sisseviimiseks või sealt eemaldamiseks; d. kontrollvardad, mis on spetsiaalselt projekteeritud või valmistatud „tuumareaktoris” toimuva tuuma lõhustumise protsessi kontrollimiseks, varraste toetus- ja riputustarindid, varraste ajamid ning varraste juhiktorud; e. reaktori survetorud, mis on spetsiaalselt projekteeritud või valmistatud sisaldama „tuumareaktori” kütuseelemente ja primaarjahutit töörõhul üle 5,1 MPa; f. tsirkooniumist ja selle sulamitest valmistatud torud või torusõlmed, milles hafniumi ja tsirkooniumi suhe kaalu järgi on väiksem kui 1:500 ja mis on spetsiaalselt projekteeritud või valmistatud kasutamiseks „tuumareaktorites”; g. jahuti pumbad, mis on spetsiaalselt projekteeritud või valmistatud primaarjahuti tsirkulatsiooni tekitamiseks „tuumareaktoris”; h. ’tuumareaktori siseosad’, mis on spetsiaalselt projekteeritud või valmistatud kasutamiseks „tuumareaktoris”, sealhulgas südamiku kandetarindid, kütusekanalid, soojusekraanid, deflektorid, südamiku restplaadid ja hajutiplaadid; Märkus: punktis 0A001.h tähendavad ’tuumareaktori siseosad’ kõiki olulisi struktuure reaktorianumas, millel on üks või enam ülesannet, nagu südamiku toestamine, kütuse asetuse säilitamine, primaarjahuti voolu suunamine, reaktorianuma kiirgusvarje ning südamikusiseste seadmete juhtimine. i. soojusvahetid (aurugeneraatorid), mis on spetsiaalselt projekteeritud või valmistatud kasutamiseks „tuumareaktori” primaarjahutusringis; j. neutronite detekteerimis- ja mõõteriistad, mis on spetsiaalselt projekteeritud või valmistatud neutronvoo taseme kindlaksmääramiseks „tuumareaktori” südamikus. |

0C002 | „Lõhustuvad erimaterjalid” Märkus: punkt 0C002 ei hõlma kogust, milleks on neli või vähem „efektiivgrammi” instrumentide anduriosades. |

II LISA

Artikli 2 lõike 1 punktis a, artikli 2 lõike 3, artiklis 4 ning artikli 5 lõike 1 punktides b ja d osutatud kaubad ja tehnoloogiad

SISSEJUHATAVAD MÄRKUSED

1. Kui ei ole sätestatud teisiti, osutavad veerus nimetusega „Kirjeldus” kasutatud viitenumbrid kahesuguse kasutusega kaupade ja tehnoloogiate kirjeldustele, mis on sätestatud määruse (EÜ) nr 428/2009 I lisas.

2. Veerus „Asjaomane punkt määruse (EÜ) nr 428/2009 I lisas” olev viitenumber tähendab, et veerus „Kirjeldus” kirjeldatud toote omadused ei vasta viidatud kahesuguse kasutusega toote parameetritele.

3. Ülakomadega (’…’) märgitud terminite määratlused on antud vastava kauba tehnilises märkuses.

4. Jutumärkides („…”) märgitud terminite määratlused on antud määruse (EÜ) nr 428/2009 I lisas.

Üldmärkused

1. Käesolevas lisas käsitletavaid keelde ei tohiks kahjustada selliste keelustamisele mittekuuluvate kaupade (kaasa arvatud rajatiste) ekspordiga, mis sisaldavad üht või mitut keelustatud komponenti ning mille puhul keelustatud komponent või komponendid on kaupade põhiliseks koostisosaks ja seda (neid) on võimalik kergesti eraldada või kasutada muudel eesmärkidel.

NB! Otsustades, kas keelustatud komponenti või komponente võib pidada põhiliseks koostisosaks, on vaja kaaluda koguse, väärtuse ja tehnoloogilise oskusteabega seotud tegureid ning muid konkreetseid asjaolusid, mis võiksid tõendada, et keelustatud komponent või komponendid on hangitavate kaupade põhiliseks koostisosaks.

2. Käesolevas lisas loetletud kaubad hõlmavad nii uusi kui ka kasutatud kaupu.

Üldmärkus tehnoloogia kohta (GTN)

(Lugeda koos II.B osaga)

1. Sellise „tehnoloogia” müük, tarnimine, üleandmine või eksport, mis on „vajalik” selliste kaupade „arendamiseks”, „tootmiseks” või „kasutamiseks”, mille müük, tarnimine, üleandmine või eksport on A osaga (Kaubad) keelatud, on II.B osa kohaselt keelatud.

2. „Tehnoloogia”, mis on „vajalik” keelustatud kaupade „arendamiseks”, „tootmiseks” või „kasutamiseks”, on keelustatud ka siis, kui seda kohaldatakse keelustamata kaupade suhtes.

3. Keelustamist ei kohaldata sellise „tehnoloogia” suhtes, mis on minimaalselt vajalik selliste kaupade paigaldamiseks, kasutamiseks, hoolduseks (kontrolliks) ja remondiks, mis ei ole keelustatud või mille eksport on vastavalt määrusele (EÜ) nr 423/2007 või käesolevale määrusele lubatud.

4. Tehnosiirde keelustamist ei kohaldata „üldkasutatava” teabe või „fundamentaalteaduslike uuringute” või patenditaotluste tegemiseks vajaliku miinimumteabe suhtes.

II.A. KAUBAD

A0. Tuumamaterjalid, rajatised ja seadmed |

Nr | Kirjeldus | Asjaomane punkt määruse (EÜ) nr 428/2009 I lisas |

II.A0.001 | Järgmised õõskatoodiga lambid: a. puhtast ränist või kvartsist aknaga õõskatoodiga joodlambid b. õõskatoodiga uraanlambid | — |

II.A0.002 | Faraday isolaatorid lainepikkuse vahemikus 500–650 nm | — |

II.A0.003 | Difraktsioonivõred lainepikkuse vahemikus 500–650 nm | — |

II.A0.004 | Optilised kiud lainepikkuse vahemikus 500–650 nm, mis on kaetud peegeldumisvastase kihiga lainepikkuse vahemikus 500–650 nm ja mille südamiku läbimõõt on üle 0,4 mm, kuid mitte üle 2 mm | — |

II.A0.005 | Muud kui punktis 0A001 nimetatud tuumareaktori anuma komponendid ja katsetamise seadmed: 1. tihendid 2. sisemised osad 3. sulgemise, katsetamise ja mõõtmise seadmed | 0A001 |

II.A0.006 | Muud kui punktis 0A001.j või 1A004.c nimetatud tuumaohu tuvastamissüsteemid tuumamaterjalidega seotud radioaktiivsete materjalide ja kiirguse avastamiseks, identifitseerimiseks ja kvantifitseerimiseks ning spetsiaalselt nende jaoks ettenähtud komponendid | 0A001.j 1A004.c |

II.A0.007 | Alumiiniumisulamist või 304, 304L või 316L tüüpi roostevabast terasest lõõtstihendiga klapid Märkus: see punkt ei hõlma punktides 0B001.c.6 ja 2A226 nimetatud lõõtsklappe. | 0B001.c.6 2A226 |

II.A0.008 | Muud kui punktis 6A005.e nimetatud laserpeeglid, mis koosnevad aluskihtidest, mille soojuspaisumise tegur on kõige rohkem 10-6K-1 20 °C juures (nt sulatatud ränidioksiid või safiir) Märkus: see punkt ei hõlma spetsiaalselt astronoomiliste rakenduste jaoks kavandatud optilisi süsteeme, välja arvatud ränidioksiidi sisaldavad peeglid. | 0B001.g.5, 6A005.e |

II.A0.009 | Muud kui punktis 6A005.e.2 nimetatud laserläätsed, mis koosnevad aluskihtidest, mille soojuspaisumise tegur on kõige rohkem 10-6K-1 20 °C juures (nt sulatatud ränidioksiid) | 0B001.g, 6A005.e.2 |

II.A0.010 | Muud kui punktis 2B350.h.1 nimetatud niklist, nikliga kaetud või niklisulamist valmistatud torud, torustikud, äärikud ja tarvikud, milles on üle 40 massiprotsendi niklit, kusjuures torude sisediameeter peab olema väiksem kui 100 mm | 2B350 |

II.A0.012 | Varjestatud kambrid radioaktiivsete ainete töötlemiseks, ladustamiseks ja käitlemiseks (kuumad kambrid) | 0B006 |

II.A0.013 | Muu kui punktis 0C001 nimetatud ’looduslik uraan’, ’vaesestatud uraan’ või toorium metalli, sulami, keemilise ühendi või kontsentraadi kujul ja materjalid, mis sisaldavad ühte või mitut eelnevalt nimetatud ainet | 0C001 |

II.A0.014 | Detonatsioonkambrid, mille plahvatusenergia summutusvõime on üle 2,5 kg TNT-ekvivalendi | — |

A1. Materjalid, kemikaalid, „mikroorganismid” ja „toksiinid” |

Nr | Kirjeldus | Asjaomane punkt määruse (EÜ) nr 428/2009 I lisas |

II.A1.001 | Bis (2-etüülheksüül) fosforhappelahusti (HDEHP või D2HPA) CAS 298-07-7 mis tahes mahus ja mille puhtus on üle 90 % | – |

II.A1.002 | Fluorgaas (CAS number: 7782-41-4), mille puhtus on üle 95 % | – |

II.A1.005 | Elektrolüüsivannid fluori tootmiseks, mille tootmisvõimsus on enam kui 100 g fluori tunni